70eko hamarkadako kanten bertsioak joko dituzte Durangaldeko taldeek, Plateruenean

Durangaldeko bost taldek parte hartuko dute ekainaren 17an Plateruenean lehenengoz egingo duten Dibertsio Gauean. 70eko hamarkadan ezagun egin ziren kanten bertsioak izango dira entzungai, bihar, 21:00etan hasiko den kontzertuan.

Jaialdiaren izenburuak adierazten duen bezala, bertsioen jaialdi bat egitea ez ezik, oholtza gainera ateratzen direnek zein bihar Plateruenera bertaratzen diren musikazaleek ere ondo pasatzea, dibertitzea, da Platerueneko biharko hitzorduaren helburua. Horrela, jai horretan parte hartzeko, 70eko hamarkadako arropekin janztera animatu dituzte musikariak zein entzuleak jaialdia antolatu duten Platerueneko kideek.

Durangaldeko hainbat herritako musikariek osaturiko bost musika taldeek askotariko bertsioak eskainiko dituzte Plateruenean, bihar. Besteak beste, Nino Bravo, Anje Duhalde, The Clash, Bob Marley, John Lennon edo Black Sabbath taldeen kantak joko dituzte.

Hainbat taldetakoak batuta

La Década Religiosa taldea da parte hartuko duenetariko bat. Abadiñoko Muted eta Ymotek eta Berrizko Tres41 musika taldeetan jotzen duten lau musikarik sortu dute taldea, Platerueneko bertsioen gauan parte hartzeko, espreski. Edu Perezek, Aitzol Maiztegik, Javi Villarrek eta Asier Otadui Zana-k Nino Bravo, Rafaela Carra, Fórmula Quinta edo Tony Ronald taldeen kantak joko dituzte, adibidez.

Berrizko talde gazte bi

Berrizko Etsipen eta Kohatu taldeetan dabiltzan zazpi musikari gazte ere animatu dira Platerueneko bertsioen jaian euren alea ipintzera. Etsipen taldeko Ibon Azpirik, Iker Olabegoiak, Imanol Jareñok eta Martin Sarasketak The Clash talde ingelesaren kantak joko dituzte Dibertsio Gauan.

Black Sabbath taldearen kanta ezagunak joko dituzte, bestalde, Kohatu taldeko Joseba Romerok, Xabi Gutierrezek, Bingen Bañosek eta Martin Sarasketak. Besteak beste, London Calling, Death of Glory, Paranoid eta Children of the Grave kantak joko dituzte Berrizko musikari gazteek.

Zornotzarren akustikoa

Eneko Larruzea eta Arantza Agirre Zornotzako musikari gazteak akustikoan jardungo dira Durangoko Dibertsio Gauan. John Lennon, Bob Marley, Abba, Bonnie Tyler, Benito Lertxundi, Patti Smith eta Anje Duhalderen kantak joko dituzte, besteak beste. Agirregaz bikotea osatu aurretik, bakarlari jardundakoa da Larruzea, eta Kezkak taldean ibili zen Agirre. Urritik dihardute elkarregaz jotzen, eta dagoeneko euren kantak konposatzen ere hasita dauden arren, orainarte bertsioak jo izan dituzte batez ere.

Ermuako beteranoak

Lau musikari ermuarrek sorturiko Cien Duros taldeak ere parte hartuko du Dibertsio Gauan. Juanjo de Miguel, Pedro Maeso, Angel Cáceres eta Miguel Ballesteros taldekideek urte asko daramate hainbat musika taldetan jotzen, eta, bihar, gaztetatik entzun dituzten Scorpions, Rainbow, UFO edo Trust taldeen kantak joko dituzte.


Gitarra tailerra asteazkenero Laudioko Gaztetxean

Irailaren 18an emango zaio hasiera gitarra tailerrari Laudioko Gaztetxean, Gazte Asanbladaren eskutik. Tailerrean parte hartzera animatzen den orori egun horretan 17:00etan Gaztetxera bertaratzeko deia zabaltzen zaio, momentu horretan erabakiko baita, parte hartzaileen aukeren arabera, ze ordutegi izango duen tailerrak, eta baita bakoitzak ze tresna edo material eraman beharko dituen.

Hala ere, asmoa asteazkenero elkartzea da, ahal den neurrian.


Nola jorratzen da sexualitatea ikastetxeetan?

Kizkitza Arozena sexologoak nerabeek sexologiaz jasotzen duten hezkuntzaz hitz egin du irratian.


Shinawatra anai-arrebak, Thailandiako hauteskundeen irabazle

Puea Tai alderdiak gehiengo osoa lortu du, 258 eserleku, eta ondorioz bakarrean agintzeko aukera du. Yingluck Shinawatra Thailandiako lehen emakumezko gobernuburua izango da.

Duela bost urte Gobernutik kendu eta iheslari izendatutako Thaksin Shinatawa aise irabazi ditu Thailandiako hauteskundeak. Ondorioz, Yingluck arreba Thailandiako lehen emakumezko gobernuburua izango da.

Yinglucken Puea Thai alderdiak (Thailandiarren Alderdia) Parlamentuko 500 eserlekutatik 258 lortu ditu, Hauteskunde Batzordeak egindako zenbaketaren arabera. Thaksinen arrebak 44 urte ditu, eta politika munduan ez du inolako esperientziarik.

Abhisit Vejjajiva jarduneko lehen ministroaren Alderdi Demokratak, berriz, 162 ordezkari lortu ditu. Gainontzekoak lau alderdi politikoren artean banatu dira.

"Puea Thai alderdia zoriondu nahi dut hurrengo Gobernuan agintzeko lortutako aukeragatik. Yingluck Shinawatrari ere onena opa diot Thailandiako lehen emakumezko gobernuburua izango delako", esan du aurreko gobernuburuak, zenbaketa ofiziala amaitu baino lehen.

Koalizioa egingo dute

Puea Thaik gehiengo osoa izango du eta ondorioz bakarrean agintzeko aukera. Hala ere, zenbait alderdi txikirekin batera koalizio bat osatzeko asmoa agertu dute.


Poligrafo Fest jaialdia egingo dute asteburu honetan Urretxun

Ostiraleko eta larunbateko kontzertuak Gernikako Arbola plazan izango dira, doan. Igandean Anje Duhalde lapurtarrak eta Maddi Nogueras ataundarrak joko dute, Labeaga aretoanAsteburu honetan Poligrafo Fest musika jaialdia egingo dute Urretxun, Zarraparra kolektiboak eta Motz tabernak antolatuta. Ostiraleko eta larunbateko kontzertuak Gernikako Arbola plazan izango dira eta igandekoa Labeaga aretoan. Jaialdi hau Motz tabernaren 10. urteurrena ospatzeko antolatu dute.Euskal Herriko, Espainiako eta Australiako taldeek joko dute. Ostiraleko eta larunbateko kontzertuak doan izango dira.Ostiralean Howl at the Moon talde australiarrak, Los Chicos talde madrildarrak eta Jose B. Lenoir Gang talde nafarrak joko dute. Australiarren kontzertua 20:00etan hasiko da. PJ Harvey, Sonic Youth eta Radiohead taldeekin konparatu dituzte eta Zarraparraz taldekoen esanetan, beraien zuzenekoa «ikaragarria» da.22:30ean Los Chicos taldeak joko du. Beraien festarako osagaiak hauek dira: rock and roll, rhythm and blues, soul, punk, pub-rock eta country musika eta garagardoa. Joseba B. Lenoir Gang bandaren kontzertua gauerdian hasiko da. Joseba B. Lenoirrek Euskal Herriko underground eszenako talde onenetan jo du eta proiektu honetarako indarra eta pasioa soberan duten musikariak hautatu ditu.Larunbatean, Elorrioko Sermond’s taldeak, Urretxuko The Northagirres taldeak eta Madrilgo Jimmy Barnatán&The Co- cooners taldeak joko dute.Sermond’s-ekoek 20:00etan joko dute. Europa iparraldeko Turbonegro eta The Hellacopters taldeen dizipulu finak dira. 22:30ean The Northagirresekoek joko dute. Iñigo Agirrebaltzategi urretxuarraren taldeak rock amerikarra, contry, pop, folk eta punkrock musikak jotzen ditu.Jimmy Barnatan & The Co- cooners taldearen kontzertua gauerdian hasiko da. Talde honek blues, swing, soul, funk eta rock musikak jotzen.Azken kontzertuak igandean izango dira, Labeaga aretoan. 19:00etan Maddi Noguera ataundarrak joko du eta 20:00etan Anje Duhalde lapurtarrak. Sarrerek 10 euro balio dute, baina Zarraparra kolektiboko bazkideek 8 euro bakarrik ordainduko dute.Eitzako jaietan, bost taldeZarraparra kolektiboa zuzeneko musika sustatzeko sortu da eta kontzertu mordoxka antolatu du dagoeneko. Joan zen asteburuan The Strange Flowers talde italiarrak Motz tabernan jo zuen eta Eitzan jaialdia egon zen. Eitzako jaietako larunbatean beste bost taldek joko dute, Zarraparrak deituta.


Airean oinez ibiltzen ikasiz

Slackline Eguna egin dute Deban, Surfing Deba jaialdiaren barnean. Hara joan diren haur eta gazteek soka gainean nola ibili ikasi dute.

Zirrara, bertigoa, beldurra... Amildegi bat alderik alde soka baten gainean zeharkatzean hori sentitu ohi da. Hain zuzen, horrexek definitzen du slackline deitzen den kirola. Atzo, hori sentitzeko aukera izan zen Deban (Gipuzkoa), Slackline Eguna egin zutelako, eta bertaratutakoek kirol hori praktikatzeko aukera izan zuten hango zumardian. Abentura ahaztezina haur eta gazte askorentzat, arratsaldea pasatzen zuten bitartean.

Herriko Yako Surf Eskolak Debako Udalarekin elkarlanean antolatu du Surfing Deba jaialdia, eta horren barruan sartu zen atzoko Slackline Eguna; kirol hori erakusteaz Flow Balance elkarteko kideak arduratu ziren. Zumardiko zuhaitzak soken bidez lotu zituzten, horrela hara joandakoek aukera izan zezaten kirol hori ezagutu eta zuzenean probatzeko.

16:00etan hasi zen erakustaldia. Hasieran eguraldiagatik jende gutxi etorri bazen ere, zerua garbitu ahala jende gehiago bildu zen. Herriko neska-mutilak izan ziren joan ziren gehienak, eta gustura ibili ziren soken gainean: «Zaila da ibiltzea, baina oso ondo pasatu dut», zioen Marina Zubiaurrek. Leire eta Ane Treviño lehengusinak ere pozik ibili ziren: «Irakasleak jatorrak dira, eta asko ikasi dugu. Airean ibili bagara ere, ez gara beldurtu», esan zuten.

Flow Balance elkarteko kide Jorge Crespo eta Alvaro Casquero izan ziren haurrei slacklinea zer den erakusten ibili ziren bi irakasle: «Kirol hau jendearengana zabaldu nahi izan dugu», adierazi zuen Crespok. Jendearen partetik izandako erantzuna azpimarratu zuen Casquerok: «Orekari buruz eman ditugun aholkuak serio hartu dituztela ikusi dugu».

Hain zuzen, kirola erakusteko asmoz, modalitate ezberdinak probatzeko aukera ezarri zuten: «Lehenik, oinarrizko ikastaroa antolatu dugu, zuhaitz batetik bestera jarritako soken bidez. Dena den, spaceline deritzon forman ibiltzeko aukera ere badago: hemen, hiru puntutan banatutako soka bat erdiko puntuan elkartzen da, eta, horrela, hiru pertsonak aldi berean sokaren gainean ibiltzeko aukera dute», azaldu zuen Crespok. Azken modalitatea tickline izenekoa zela azaldu zuten, eta Casquerok esan zuen horren ezaugarria «indarra» zela, kirol mota akrobatiko gisa har zitekeelako.

Irakaspenei dagokienez, garrantzitsuena orekari eustea dela nabarmendu zuten: «Garrantzitsuena ez da ibiltzea; lehenik, norberak oreka lortu eta horren jabe izan behar du», nabarmendu zuen Casquerok.

Ekitaldi ugari bihar arte

Dena den, Slackline Eguna ez da izan Surfing Deba jaialdi multzoaren barnean sartzen den ekitaldi bakarra. Ostegunean, adibidez, zine-surfa eskaini zuten Oier Bartolome eta Axi Muniain surflariek, eta euren ibilbide profesionaleko irudirik onenak erakutsi zituzten. Gaur,berriz, Yako Jaixa egingo dute, eta surf munduaren inguruko ekitaldiak egingo dituzte egun osoan; bihar, ostera, jaialdia amaitzeko, Xtreme Eguna egingo dute, eta, oro har, igeriketa ariketetan parte hartzeko aukera izango da; adibidez, flyboardean.

Unai Uribeondo Yako Surf Eskolako kidearen esanetan, «Debak kirol munduan daukan potentziala» aprobetxatu nahi izan dute jarduera horiek antolatzeko, eredutzat iaz lehen aldiz antolatu zuten Yako Jaixa hartuta. Maider Zubikarai alkateak gauza bera berretsi zuen, eta esan zuen «gustura» dagoela jaialdiaren ordura arteko emaitzekin eta ekitaldiaren emaitzarekin.


Aretxartek irabazi du sanmigeletako lehen doke txapelketa

Lehenengoz deitu dute doke txapelketa sanmigeletan eta herriko lau elkarteren artean jokatu zuten domeka goizean: Aretxarte, Loramendi, UDA eta Basotxo. Erretiratuen egoitza aurreko lorategian giro bikaina izan zuten elkartutakoen artean, eta norgehiagoka estuen ostean Aretxarte izan zen nagusi UDAri irabazita: 50-11.


Domund eta Txina

"Ba al da bideragarria Europako Batasun hau?"

Aurrekoan Txinatik heldu zen osasun materialez beteta hegazkin bat Zaragozako aireportura. Koronabirus pandemiaren eraginez, ospitaleak kolapsatzeko zorian zeudenean eta osasun profesionalak babesteko jantzi bereziak urriak zirenean, hara non agertu zen laguntza txinatarra pairatzen ari garen osasun materialen eskasia murrizteko. Nondik, eta Txinatik.

Gogoan dut, umea nintzela, urriko igande batean oker ez banago, Domund (Domingo mundial de las misiones) eguna ospatzen genuela. Gogoan dut ere, eskolako gelan, maisuaren mahai gainean itsulapikoa zegoela jasotzen genuen pagaren txanpon batzuk sartzeko. Itsulapikoak txinatar baten irudia zuen eta guk "txanpon hau txinatarrentzako" esaten genuen, txinatarrak pobreak eta fedegabeak ziren eta. Zenbat eta nolako birak ematen dituen mundu honek!

Egia da pandemiaren jatorria Txinan egon dela, baina egia da ere Txinak hartutako neurriei esker pandemia kontrolatzea lortu duela, gobernuak abian jarritako baliabideen eta hiritarrek azaldu duten diziplinaren bitartez. Bestalde, ikerlari txinatarrak buru-belarri ari dira koronabirusaren aurkako txertoa asmatzen eta badirudi urtebete barru lortuko dutela txertoa era industrialean ekoiztea.

Munduko bigarren potentzia da Txina gaur, eta AEBei aurrea hartzeko ez dira urte asko behar izango. Potentzia ekonomikoa, teknologikoa eta estrategikoa bihurtu da Txina eta munduko geopolitika goitik behera aldatu du. Itsulapikoak ez du txanponik behar.

Noraezean dabil bitartean Europako Batasuna, motel, burokrazia astuna eta geldoa bihurtua, aitzindaritzarik gabe, 27 estatuen arteko borroketan sartuak norberaren interesen alde defentsan, ekonomia liberala lagun eta politika alboan utzita, munduko bi potentzien artean harrapatuta. Pandemiaren aurrean ez da gai izan, Txinak egin duen moduan, estrategia komun bat abian jartzeko, pandemiari eta pandemiak ekarriko dituen kalte ekonomikoei aurre egiteko. Ba al da bideragarria Europako Batasun hau?


Dokumental bat, liburu sail bat eta ekitaldi bat, Txillardegi omentzeko

Korrikak, EHUk eta 'Jakin'ek donostiar pentsalariaren ibilbidea ohoratuko dute. Otsailaren 9an, ekitaldia egingo dute Musikenen, Donostian.

Korrikak, EHUk eta Jakinek bat egin dute euskara batuaren sorreraren 50. urteurrena ospatu berritan, Txillardegiri, euskara estandarraren sortzaile eta bultzatzaile izan zenari, aitortza egiteko.

Gaurko agerraldian azaldu duten bezala, Txillardegi aitzindari izan zen hainbat arlotan. Hala, euskaltzaletasuna ulertzeko modu irekia, ez esentzialista, ekarri zuen; naziotasunaren erdigunean kokatu zuen hizkuntza; euskal kultura moderno eta garaikidearen oinarriak jartzen lagundu zuen, eta euskal literatura Europako moldeetara ekarri zuen Leturiaren egunkari ezkutua nobelarekin. Ekin eta ETAko sortzaile izan zen, eta politikan ere jardun zuen gaztetatik; ondoren, ESB, HB eta Aralar alderdietan aritu zen.

Hori guztia kontuan izanik, nork bere ertzetik omendu nahi izan dute hiru erakundeek Txillardegi, elkarlanean. Hala adierazi dute prentsaurrekoan Asier Amondo Korrikako koordinatzaileak, Lorea Agirre Jakineko zuzendariak, Jon Zarate EHUko Euskararen eta Etengabeko Prestakuntzaren arloko errektoreordeak, Miren Rubio Txillardegiren biografiaren egileak eta Kote Camacho dokumentalaren zuzendariak.

Omentzeko ekitaldia

Korrikak omenaldi-ekitaldia antolatu du otsailaren 9rako, Musikene Donostiako goi mailako musika ikastegian. Txillardegiren gustuko piano-piezak entzun ahalko dira bertan,

eta familiak oroigarri bat jasoko du, egindako ekarpenaren esker onez.

Amaitzeko, Txillardegiren Klika, Kote Camachok sortutako ikus-entzunekoa, proiektatuko da. Sarrera doakoa izango da, eta gonbidapena eskatu beharko da.

14. Korrikan Txillardegiri egin eta grabatutako elkarrizketan oinarritu da Camacho Klika filma sortzeko. Hortik abiatuta txertatu ditu gero Bernardo Atxaga, Harkaitz Cano, Xabier Mendiguren eta Joxe Azurmendiren lekukotasunak, besteak beste.

Korrikaren omenaldi-ekitaldian ikusiko da aurrenezkoz, eta ETBn igandean egongo da ikusgai.

Dabilen pentsamendua bilduma

Jakinek eta EHUk Dabilen pentsamendua liburu bilduma sortu dute, XX. eta XXI. mendeko euskal pentsalari eta kulturgileen lana ezagutzera emateko, eta aurreneko saila Txillardegiri eskaini diote.

Horren barruan, Miren Rubio kazetariak idatzitako biografia eta Txilardegiren testu hautatuak argitaratuko dituzte, hiru liburukitan banatuta, euskara batua, nazio auzia eta hizkuntzaren filosofia ardatz hartuta.


Argazki lehiaketa egingo da 'Anboto'-ren zapatuko jaialdian

Anbotoren 500. aleko jaialdian, argazki lehiaketa egingo da. 200 euroko saria egongo da jokoan

500. aleko jaialdian, argazki lehiaketa egingo da. 200 euroko saria egongo da jokoan.

\'Anboto\'-k Durangaldean gertatzen dena jasotzen eta kontatzen egiten du lan. Zapatuko jaialdi bereziak ere edukiko du bere kontakizuna. Baina, argazki lehiaketaren bidez herritarrei ere kontakizun horren parte izateko aukera eman gura zaie. Hemen daude lehiaketaren oinarriak:

BALDINTZAK:

-Edonork parte hartu dezake.

-Gaia: Anbotoren 500. Alearen jaialdia. Argazkiak bertan ateratakoak izan beharko dira.

-Koloretan aurkeztu beharko dira.

-Ezingo dira editatu edo aldatu atera ostean.

-Gura beste argazki aurkeztu ahalko dira.

-Aurkezteko: Anbotoren egoitzan edo astekaria@anboto.org helbidera bidalita. Argazkiekin batera, izen abizenak, NAN zenbakia, herria, eta telefonoz zenbakia.

-Aurkezteko azken eguna: Maiatzak 14.

-Epaileak: Anbotoko argazkilariak.

-Jabetza: Aurkeztutako argazkiak Anbotok erabili ahalko ditu.


Kantautoreak eta pintxopotea, bihar

Bihar izango da Kontrakantxa gaztetxean, 10garren urteurreneko ekintza berri bat: kantautoreak eta pintxopotea, gaueko 22:30etan. Bestalde, salgai daude txartelak, abenduaren 17an egingo duten bazkarirako: Aker, Garin eta Goiz Argin.


Elkarretaratzea egin dute Ermuan, emakume batek jasandako sexu-erasoa salatzeko

15 minutuko kontzentrazio isila egin dute Ermuko Cardenal Orbe plazan.

Elkarretaratzea egin dute bart Ermuan, joan den astelehenean herriko emakume batek jasan zuen sexu-erasoa salatzeko eta gaitzesteko.

Emakumearen testigantzaren arabera, etxera zihoala, gizon bat atzetik gerturatu zitzaion eta ukituak egin zizkion. Emakumeak oihu egin zuen, laguntza eske, eta gizonak ihes egin zuen.

Erasoa salatzeko, 15 minutuko kontzentrazio isila egin dute Ermuan, Orbe kardinala plazan, "Emakumeenganako indarkeriari ez" lelopean. Udaleko ordezkariek eta hainbat bizilagunek parte hartu dute.

Elkarretaratzearen amaieran, Udaleko Bozeramaileen Batzordeak onartutako adierazpena irakurri dute. Udalak "emakumeenganako edozein abusu edo eraso gaitzetsi eta arbuiatu" du, emakumeen osasunaren, duintasunaren eta askatasunaren kontrako lesio larria direlako.

Ermuko Udalak bere "babesa eta elkartasuna" adierazi die sexu-erasoa jasan duen emakumeari eta haren senide eta lagunei, eta biktimaren esku jarri ditu bere baliabide guztiak.

___________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan.


Premia daukatenen eskura egongo dira Uribarren Abaroako baliabideak

Lekeitioko Udalak eta fundazioak hitzarmena sinatu dute larrialdi egoeran dauden kasuak bertara bideratu ahal izateko. 2021era arte luzatuko da akordioaLarrialdi edo premiazko egoeran dauden herritarrak Uribarren Abaroa Fundazioak dituen baliabide eta zerbitzuak erabiltzeko aukera izango dute Lekeitioko Udalak eta Uribarren Abaroa Fundazioak adostu duten lankidetza hitzarmenari esker. Fernando Ibarra Egiguren Uribarren Abaroa Erresidentziako zuzendariak eta Koldo Goitia Markuerkiaga Lekeitioko alkateak sinatu dute, aurten hasi eta 2021eko abenduaren 31ra arte indarrean egongo den akordioa.Hitzarmenaren xedea Uribarren Abaroa Fundazioaren eta Lekeitioko Udalaren artean lankidetza egotea dela esan dute, «premiazko egoeran dauden herritarrak fundazioak dituen baliabide eta zerbitzuak erabili ahal izateko». Horrela, Lekeitioko Udalak zehazten dituen pertsonei arreta sozio-sanitarioa emango die fundazioak bai egoitzan zein eguneko zentroan.Azaldu dutenez, ezinbestekoa denean hartuko dute aukera hori. «Pertsonak bere beharrizanak egoki asetuta ez dituenean ez etxebizitza inguruan ez eta familia inguruan, ez eta beste ostatu aukeretan ere».Lekeitioko Udaleko talde profesional bat izango da, txosten teknikoaren bidez fundaziora bideratu daitezkeen egoera eta kasuak zehaztuko dituena.


Bigarren egunez jarraian, Zumarragan eta Urretxun ez da positibo berririk antzeman

Eusko Jaurlaritzaren Osasun sailak gaur (astelehena) argitaratu duen txostenaren arabera, ez dago kutsatu berririk Zumarragan eta Urretxun. Zumarragan 61 pertsona daude kutsatuta eta Urretxun 15.

Bestalde, Zumarragako ospitalean 13 pertsona daude koronabirusarengatik ospitaleratuta, bezperan bezala.


Mahaikideak genero identitatean sentsibilizatuko dituzte


Igerilekurako bi langile behar dira

Udal igerilekuen funtzionamendu, garbiketa eta mantentze lanak egiteko esleipen deialdia egin du Udalak. Interesatuek lan kontratua edo autonomo kontratua aurkeztu behar dute ekainaren 11 baino lehen. Baldintzak udaleko web orrian edo udal idazkaritzan daude eskuragarri.


Turismo bulegoa irekita egongo da udan

Turismo bulegoa Mendiburu kalean egongo da

Turismo bulegoa zabalik egongo da uztailaren 1etik abuztuaren 31 bitarte, egunero. Goizez zein arratsaldez irekiko dute, 10:00etatik 14:00etara eta 16:00etatik 20:00etara. Mendiburu kaleko 5. zenbakian eskainiko dute aurten zerbitzua.


[EGITARAUA] Euskaraz bizi, izan eta gozatu

Herritik sortutakoa da euskara, Munduko hizkuntza zaharrenetakoa dela ere badiote batzuek. Argi dago, gaur egungo bilakaera ez dela bat ere ona, baina leku guztietan bezala kasu honetan ere bada salbuespenik.

Busturialdeko zenbait herri dira salbuespen horietako batzuk. Euskara egunero entzuten da kaleetan, ikastetxeetan, adin guztietako herritarren ahotan… Egun handia da domekakoa urte guztian euskaraz dihardutenentzat, ospakizunez gozatzekoa. Hori dela eta, egitarau bereziak prestatu dituzte hainbat herritan. Baina horiez gain, herritarrek beraiek ere egingo dizkiete ekarpenak Euskararen Egunari. Askok Euskaraz bizi nahi dut leloa duten banderak jarriko dituzte, beste batzuek sare sozialetan euskara aldarrikatuko dute.

Keinu horiek, baina, ez dira nahikoa izango astelehenean berriz ere erdarara itzultzen badira abenduaren 3ko ekintzetan parte hartu dutenak edo banderak leihoetan jarri dituztenak. Euskaraz egunero jardun behar da: landuz, gozatuz, abestuz, antzeztuz, ikusiz edo sentituz.

EGITARAUA:

Arratzu

Bihar.

-18:30. Labayru Fundazioaren elkarrizketen aurkezpena.

-19:30. Loiolako plazan, Dantza Plazan.

Bermeo

Gaur.

-19:00. Jakoba Errekondoren hitzaldia, Arrantzaleen Museoan.

Etzi.

-09:00. Euskaraz bizi nahi dut ekitaldia. Mendi ibilaldia Portaletik.

-11:00-15:00. Arraunaren txokoa, Lameran.

-11:00. Umeentzako ekintzak, Lameran.

-13:00. Euskaraz bizi nahi dut ekitaldia, Lameran. Berbalagunen sari banaketa. Euskararen eguneko adierazpena irakurri eta partaideen argazkia aterako dute. Minen Puntiegaz dantzatuko da (euriagaz, Taraskako arkupean).

Busturia

Gaur.

– 18:00. Busturian euskaraz bizi nahi dutenen topaketa, Altamirako Kultur Etxean.

Etzi.

-13:00. Kultur etxean, Julen Kaltzadari omenaldia, Non dira iazko euskararekiko konpromisoak? bideoa, salda, musika eta Errigorako otzararen zozketa.

Ea

Bihar.

-12:00-14:00. Ispiluari Begira tailerra, Eskolondon.

Etzi.

-12:00. Eako euskararen kale erabileraren neurketaren emaitzen aurkezpena, Eskolondon.

Foru

Gaur.

-18:00. Amona Joxepa ipuin kontalaria, Torrealdai kultur etxean, eta Postal lehiaketaren irabazlearen aukeraketa.

-Ostean. Txokolatea.

Gautegiz Arteaga

Etzi.

-17:00. Txoborro magoaren ikuskizuna, kultur etxean.

Gernika-Lumo

Gaur.

-09:00-20:00. Hamaika orduko irakurraldia, Elai-Alain. Bernardo Atxagaren Obabakoak, idazleagaz. Argazkia eta kopaua.

Etzi.

-17:00-20:00. Euskera olgetan Errotu-ko azken jaialdia, Jai Alain 3-6 urteko ume eta gurasoentzat.

Ibarrangelu

Etzi.

-Meza ostean. Herriko Lorea dantza taldeko umeen saioa.

-Ondoren. 2017an jaiotakoei opari banaketa eta Euskararen Eguneko adierazpenaren irakurketa.

Kortezubi

Bihar.

-14:00. Bertso bazkaria: Beñat Ugartetxea eta Arkaitz Estiballes.

Mundaka

Etzi.

-10:30-12:30. Herri kirolen erakustaldi parte hartzailea plazan (euria eginez gero, kiroldegian).

-12:45. Kros herrikoia.

-17:30. Basoko ipuin ttipiak txotxongiloak, Mallona kiroldegian.

Murueta

Etzi.

-11:30-15:00. Galtzen ari diren herriko berbekin jolastera. Euskal Jai eta Txerriki Egunaren baitako udalaren erakusmahaian parte hartzeko aukera. Sariak egongo dira.

Muxika

Etzi.

-11:00. Liburutegian, Gabonetako postalaren lehiaketa (2-12 urte).

-12:30. Dantzak, jolas tradizionalak, puzgarriak… Zubieta errotan.

-13:00. Taloa, txorizoa eta sagardoa. Zubieta errota eraikinean.

Nabarniz

Etzi.

-17:00. Traka Matraka tresna erreziklatuen tailerra, ludotekan.

-19:30. Gaztaina jana, txokoan.


Diagnostikatu gabeko gaitz arraroak eta Lilatoia hizpide asteburuan

Larunbatean, Elisa Alvarez izango dute 'Amaraunean'. 14 urterekin izan zituen lehen sintomak, eta orain, 28 urterekin, oraindik ez diote gaitza zehaztu. Igandean, hurbiletik jarraituko dute Lilatoia.

Larunbat honetan, 'Amaraunean' Gaixotasun Arraroen eguna izango dute hizpide. Elisa Alvarezek gaixotasun arraroa du, baina oraindik diagnostikatu gabe dago; bere kasua kontatuko du 'Amaraunean'. Testigantza horretaz aparte, Oskar Arantzabalekin ekonomiaren azkenaldiko gorabeherak jasoko dituzte: esportazioen garrantziaz, ekonomiaren goraldiaz… Nazioarteko 'Amaraunak' ere bere tartea izango du larunbatean; Paristik, Xabier Madariaga izango dute, eta Bogotatik, Arantxi Padilla. Eta programa amaitzeko, gastronomiaren atalean, odolkiez eta olioaz hitz egingo dute Dani Lasa eta Mikel Zeberiorekin.

Igandean, hurbiletik jarraituko dute Lilatoiaren 56. edizioa Donostiako Boulevardetik irten orduko. Bestalde, umorea jartzera etorriko da Danel Izagirre 'Amaraunera'. Berak egingo du Yanis Varoufakis Greziako ekomomia ministro berriaren bertsio euskalduna. Barrufakistain jaunaren biografia asmatua. Eta amaitzeko, blogarien sarea osatuko duen hirukoa Maite Goñik, Luistxo Fernandezek eta Gorka Juliok osatuko dute.


Ostiralean Lantzera, eta Ostegun Gizenean…

Ostiralean Lantzeko inauteria ospatuko dute Antxon, eta Ostegun Gizena, berriz, hurrengo milurtekora bidaia.

Duela urte batzuetatik hona Lantzeko inauteria ospatzen da Pasai Antxon ostiralen argalean. Pasaia Lezo Lizeoko ikasle txikienek zabaldu ohi dute festa, gurasoen aurrean dantzatuta, ikastolako jolastokian, eta arratsaldean berriz, Alkartasuna Dantza Taldearen eskutik irteten dira kalera, Mielotxin eta beren lagunak.

Alkartasuna dantza taldeak ostiraleko festa indartu nahi du, eta helburu horrekin entsegu ireki bat antolatu du gaurko, herritarrak lantzeko zortzikoa dantzatzen ikas dezaten. 18:00etan elkartuko dira azokan, bi orduko saioa egiteko.

Ostegunean, ezustean

Horrez gain, dantza taldeak iragarri du aurten Ostegun Gizena ere ospatzeko asmoa dutela. Antxoko Gazte Asanbladak aurtengorako plazaratutako gaia bere egin –etorkizuna– eta hemendik 1000 urtera gertatuko dena irudikatuz kaleratuko direla iragarri dute.

Irudimena eta sormena nagusi aurtengo Antxoko inauterietan, zalantzarik ez da.


1958. urteko kintoek hilaren 29an ospatuko dute euren eguna

Kinto festa antolatu dute 1958. urtean jaiotakoek hilaren 29rako Irungo Atalaia hotel-jatetxean. Oiartzunen jaiotakoek zein Oiartzunen bizi direnek parte hartu ahal izango dute.

Egun horretan, 13:00etan elkartuko dira eta bazkaldu aurretik luntxa izango dute. 14:30ean izango da bazkaria, eta jarraian, dantza egiteko aukera izango dute Modesto musikariarekin. Ondoren zer egingo duten, “auskalo”, antolatzaileen hitzetan.

Festara joateko interesa dutenek 60 euro sartu behar dituzte hilaren 15a baino lehen, izen-abizenak adierazita, Kutxako honako kontu korrontean: 2101 0001 10 0126461664.

Autobusa

Jatetxera joan-etorrirako autobusa izango da: 12:30ean ikastolan, 12:35ean Iturriotzen, 12:40ean Ugaldetxon eta 12:45ean Arraguan (azken horietan, autobus paradetan). Bueltakoa 20:00etan edo 21:00etan izango da, “giroaren arabera”.

Zerbitzua erabili nahi dutenek, izen-abizenak eta geltokia jakinarazi behar dituzte hiru antolatzaile hauetakoren batekin harremanetan jarriz: 670 40 76 01 edo mitxelena.i[abildua]euskalnet.net (Joxe Mari Mitxelena); 635 20 72 89 edo gorozti[abildua]teleline.es (Joxe Mari Gezala); eta 651 70 68 81 edo mitxelenagarazi[abildua]telefonica.net (Pako Mitxelena).


Kanpotik behartutako aldaketa

EAJ eta EH Bilduren akordio batekin hasi zen gatazka. Atzo elkar besarkatu zuten berriro.

Kepa Garbizuren nahia bete egin zen. Lezoko zinegotziek haren dimisio eskaria onartu egin zuten atzoko ez ohiko udalbatzarrean. Ez da jada Lezoko alkate. 37 urtez zinegotzi edo alkate izan eta gero, atzo azken aldiz zapaldu zuen hautetsi modura Lezoko udaletxeko areto nagusia. Ziurrenik, ordea, hark nahi ez bezala joan zen herriko etxearen ate nagusitik, behartuta, EAJren barruan herriko bi indar politiko nagusiek lortutako akordioek eragindako ezinegonak behartuta. Haren ordez, Noemi Arberas iazko maiatzeko udal hauteskundeetan Lezoko EAJren zerrendan bigarrena izango da alkate, jardunean, Kepa Garbizuk hala izendatuta. Hamar lan eguneko epean beste pleno bat egin behar dute zinegotziek, alkate berria izendatzeko.

Hamabi zinegotzi —EH Bilduko bat falta zen—, herritar batzuk eta hedabideetako ordezkariak. Horiek izan ziren atzoko udalbatzarrean gertatukoaren lekuko. Lehen hitza Kepa Garbizuk hartu zuen, hark hasi behar zuen plenoa: «Nire dimisio eskariaren arrazoia da EAJk eta EH Bilduk adostutako hondakinen bilketaren gaineko akordioa ez duela gustuko izan Gipuzko Buru Batzarrak». Garbizuk gaineratu zuen akordio hori, sistema mistoarena, «Lezorako eta lezoarrentzat onena» zela, «eta hori pentsatzen jarraitzen dut. Akordio horretan sinisten dut».

Jada alkate ohiak azaldu zuen kontziente zela hainbat herritar ez daudela ados sistema mistoaren akordioarekin, baina alderdikeriak alde batera utzita egindako akordioa izan zela argudiatu zuen: «Herriaren hobebeharrez hartutakoa da. Horrenbestez, kargua alderdiaren eskura uztea erabaki, eta joan den ostiralean udal erregistroan aurkeztutako dimisioa era formalean aurkeztu dut udalbatzarreko kideen aurrean».

EAJko zinegotzien artean aurpegi goibelak ziren nagusi. Horien artetik adierazpenak egiten bakarra Xubero Ubillos izan zen: «Pena da. Pena handia da».

Herritar batek ere bere iritzia eman zuen: «Goi mailako jende horrena [GBBri erreferentzia eginez] onartezina da. Herriak erabaki duenaren kontra egitea lotsagarria da».

EH Bilduren hitzak

Ainhoa Zabalok EH Bilduren iritzia plazaratu zuen atzoko bilkuran. Esan zuen hasieratik EAJrekin elkarlanaren bidea hartzeko konpromisoa hartu zuela koalizioak, herriarentzat interesezkoak ziren gaietan kontsentsua lortzeko. «Lanerako prest egon gara», onartu zuen, «eta hainbat gaitan proposamen asko elkarrekin landu eta onartu ditugu. Alderdikeriak alde batera utzi ditugu, herriarentzat onena zena lehenesten ahalegindu gara. Onena desio dizugu, Kepa, zure ibilbide berri honetan».

Koaliziokide Mikel Arrutik Zabaloren ildo beretik egin zuen bere interbentzioa, eta «herriaren kontra egiten zutenean» alderdien interesak alde batera uzten jakin dutela adierazi zuen atzo: «Denek zerbait albo batera utzi behar izan dugu herriaren interesak lehenesteko. Pena da 37 urteko ibilbidea horrela utzi behar izatea, Kepa». Bide horretan, harreman pertsonala garrantzitsua izan dela esan zuen Arrutik: «Oso ona izan da».

«Alfonbra» Lezo Garbiari

Orain astebete, joan den ostiralean, aurkeztu zuen dimisiorako idatzia udal erregistroan Garbizuk. Astelehenean Hitzarekin hitz egin zuen alkate ohiak.

Bere dimisioak ez zuela soilik harremana Lezoko EAJk eta EH Bilduk hondakinen bilketaren gainean egindako akordioarekin esan zuen orduan. Baina akordio hori ez dela Gipuzko Buru Batzarraren (GBB) gustuko aitortu zuen: «Luzeagoa da kontua, eta hondakinen gaian lortutako akordioak eragina izan duela ukatu gabe, bestelako arrazoiak ere izan dira. GBBn halako diferentziak sortu dira, edo hobe esanda, sortu ditut, eta horren harira dator nire erabakia».

Harago joan zen Garbizu eta bere ustez — «nire uste apalean»—, GBBk «hanka sartzeak» egin ditu, «Lezo Garbia plataformari kasu egin diolako, eta egindako horietako batzuekin ni ez nintzen konforme. Alfonbra gorria jarri dio GBBk Lezo Garbia plataformari, nolabait. Plataforma horrek presioa eragin duela zalantzarik ez dugu».

Hondakinen bilketa moduan lortutako akordioak ezinegona sortu badu GBBren barruan, horri eusteko desioa azaldu zuen Garbizuk atzoko plenoaren aurretik ere: «Bere horretan jarraituko du eta ez du aldaketarik izango. Izan ere, Lezoko EAJren batzarrak hala erabaki du. GBBk gustuko izan dezake edo ez, baina erabaki hori hartzeko organu konpetentea Lezoko batzarra da eta azken horrek hala erabaki du».

Garbizuk dimisioa aurkeztu bezain pronto eman zien horren berri taldekideei, eta aste honetan zehar hainbat bilera egin dituzte Lezoko alderdi jeltzaleko zinegotziek egoerari irtenbidea aurkitu nahian. Astelehen goizean egin zuten lehena eta atzo goizean, plenoaren aurretik, azkena.

Gatazkatik ateratzea xede

Garbizuk esan bezala, dimisioaren arrazoi nagusia da hondakinen bilketan sistema mistoa jartzeko EH Bildurekin lortutako akordioa lortzea. Bi hilabete eman zituzten udalbatzako bi talde politiko nagusiek —ordezkarien %92,3 dira— negoziatzen. Euren helburua hondakinak jasotzeko sistema zein den «gatazka politikotik ateratzea» izan zen, «akordio politikoetara iristeko». Ariketa politiko «interesgarri» bezala definitu zuten hitzarmena, eta bi aldeen artean «sintonia ona» egon zela aitortu zuten jeltzaleek eta koaliziokoek. Beste hainbat gaietan ere —Eusko Jaurlaritzaren Lurraldeko Zatikako Planari jarritako helegitean edo aurrekontuetan— adostasunera iritsi dira.

Sistema mistoa jartzea, gainera, epe luzera begira adostu zuten. Izan ere, 2019ko udal hauteskundeetan, EAJk edo EH Bilduk irabazi, zintzilikarioak eta edukiontziak uztartzen dituen bilketa sistemak bere horretan jarraituko zuela hitz eman zioten elkarri.

Erabaki horrekin herri galdeketa ekidin nahi zuten. Alde batetik, herritarren artean aldeko eta kontrakoen taldeak sor daitezkeelako, eta horrek gatazka gehiago luza dezakeelako. Eta bestetik, herri galdeketaren kostu ekonomikoa beste lehentasun batzuetara bideratu nahi dutelako.

Horrela, euren indarrak «Lezon dauden lehentasunak eta arazoak konpontzeko» lanera bideratzeko asmoa agertu zuten. Hilabete eskas pasatuta, bare zirudien itsasoan ekaitza sortu da, berriro. Hamar egun daude orain alkate berria izendatzeko.

Alkate berria hautatzeko prozedura

Kepa Garbizuren dimisioa onartuta, hamar eguneko epea zabaldu da orain Lezoko alkate berria hautatzeko. Egun horien barruan deitu beharko dute beste pleno bat, eta bertan, alderdi guztiek aurkeztuko dute hautagaia.

Lehenengo errondan hautagairen batek zazpi aldeko bozka jasotzen baditu, gehiengo osoaren babesa, hura izango da alkate. Ez bada hala gertatzen, bozka gehien jaso dituen alderdiko hautagaiak hartuko du alkatetza.

Bitarte horretan alkateordeak jardunean alkate lanak egingo ditu. Noemi Arberas, EAJren zerrendako bigarrena da alkateorde, eta berak hartuko du behin-behinean, eta egoera argitu arte, lan hori.

Egibar: «EAJ hauteskundeetara kontsultaren kontsignarekin joan zen»

Gipuzko Buru Batzarreko buruak gezurtatu du presioak egin izana. Lezo Garbiak bere jarrera datozen egunetan argituko du, eta PSE-EEk gaur egingo du balorazioa

Kepa Garbizu alkatearen dimisioak hainbat erreakzio sortu dituen arren, gaiari buruz zerbait esateko dutenek ez dute adierazpenik egin.

Horrela, Lezo Garbia plataformako kide batekin jarri zen harremanetan Hitza. Ez zuen adierazpenik egin nahi izan, taldea bildu, gaia aztertu eta denen artean erabaki bat hartu arte itxarongo baitutelako. Beraz, pentsa daiteke datozen asteetan alkatearen dimisioaren gainean duten jarrera ezagutaraziko dutela. Hala ere, gaiak oraindik «denbora asko» behar duela jakinarazi dute.

Gipuzko Buru Batzarrarekin ere jarri da harremanetan Hitza. Ez dute adierazpenik egin nahi izan. EAJren Gipuzkoako exekutibako presidente den Joseba Egibar, baina, astearte gauean elkarrizketatu zuten ETB1eko Azpimarra+ saioan.

Maddalen Iriarte aurkezleak Lezoko alkatearen dimisioari buruz galdetu zionean, dimisioa «erabaki pertsonala» izan zela, eta inork ez ziola kargua uztea iradoki erantzun zuen.

«Gu hauteskundeetara zaborren inguruko kontsigna batekin aurkeztu ginen», esan zuen Egibarrek. «Herri galdeketa bat egingo genuela», zehaztu zuen herrialdeko jeltzaleen buruak.

«Eta hauteskundeak irabazi genituen, promesa horrekin. Baina orain prozesu batean sartu dira negoziatzen, eta akordio batera iritsi dira», gaineratu zuen. Horregatik, bere iritziz, «atez ateko sistemaren kontra dagoen plataformak iruzur bezala hartu du eta haserretu egin dira».

Horrek Lezoko EAJren barruan «eztabaidak» sortu dituela azaleratu zuen, eta egoeraren konponbidea herri galdeketan dagoela esan zuen Egibarrek: «Aukeratu behar da edukiontziak, sistema mistoa edo atez atekoa nahi den. Herriak erabaki dezala, eta gero guk gure arazoak gure etxe barruan garbituko ditugu».

PSE-EE, galdeketaren alde

Alderdi sozialistak zinegotzi bakarra du Lezon, Jose Angel Sanchez. Udal gobernu taldearen parte da, eta hirugarren alkateordea. Alderdi sozialistak gaur 11:00etan egingo du agerraldia Lezoko Udalean sortu den egoera berriari buruzko balorazioa egiteko.

Gainontzekoan, hondakinen bilketaren gainean EAJ eta EH Bilduk lortu zuten akordioa hasieratik ez du begi onez ikusi zinegotzi sozialistak: «EAJk iruzur politikoa egin die botoa eman ziotenei, eta akordioa ez dute adostu ez Lezo Garbiarekin ez gurekin».

Bere ustez, sistema mistoa «atez ateko apaindua» da, eta hitzarmena aurkeztu bezain pronto honakoa adierazi zuen: « Ez dut ulertzen nola azken lau urteetan hain kudeaketa txarra egin duen alderdi batekin akordioa egin duen EAJk».

Hala ere, beste akordio bat jarri du eredutzat: Villabonakoa. Bere alderdiak, EAJ eta EH Bildurekin batera, txipdun edukiontziak jartzeko hitzarmena sinatu zuten pasa den hilean. Paperaren eta kartoiaren, beiraren, eta plastiko nahiz ontzi arinen edukiontzietan nahi denean utzi ahal izango dira hondakinak Villabonan. Edukiontzi marroiak eta errefusarenak txipa izango dute, egunero erabili ahal izango dira azken bi horiek ere, edozein ordutan. «Bitartean, Lezon atez atekoaren aldeko apustua egiten da», iritzi du. Horregatik, bere ustez udalerri hartakoak «ezbaian» uzte


Arkitektura, etxeko gauzekin

Umetan Lego eta Tente bezalako arkitektura jolasekin jolastu izan dugu denok, baina helduaroan ez gara horretan ausartzen: arkitektura arkitektoen kontua da. Iñaki Mariñelarena artista zumarragarraren ustez, ordea, eraikin bat diseinatzeko ez da titulurik behar. Hala, arkitektura erakusketa ireki du Zelai Arizti kultur etxean. Igandera arte egongo da zabalik.

Mariñelarena margolaria da, baina oraingoan arkitektura ere egin du. «Hanka bat hautsi nuen eta bi hilabete eman behar izan nituen etxean. Ez nuen denbora alperrik galdu nahi eta, besteak beste, maketak egin nituen. Aspalditik nuen maketak egiteko gogoa, baina ez nuen inoiz tarterik hartzen. Denbora-pasa ona izan zen. Maketa bakoitzarekin margotzen baino askoz ere denbora gehiago erabili nuen».

Diseinu originalak

Etxean zituen gauzak erabili zituen. «Maketak egiteko erabili ohi diren materialak erabili beharrean, eguneroko objektuak erabili nituen. Horrek ez zuen nire lana mugatu. Guztiz kontrakoa: arkitekturan erabiltzen ez diren formak lortu nituen, diseinu originalak egiten lagundu zidan eta sormena lantzera bultzatu ninduen».

Mariñelarena ez da arkitektoa, baina eraikin bat diseinatzeko ez dela titulurik behar uste du. «Arkitektura diziplina artistiko bat da, pintura, eskultura, argazkigintza… bezala. Alde bakarra dago: itxuraz arkitektoen esparrua da eta eraikin bat diseinatzeko unibertsitateko titulua behar da. Baina diseinatzea eta eraikitzea ez da gauza bera. Eraikin bat edonork diseina ditzake, hobeto edo okerrago. Eraikitzeko ardura ez baduzu, diseinatzeko orduan askoz ere askatasun handiagoa duzu. Arkitektoak oso mugatuta daude: eraikinek erabilera bat izan behar dute, eraikuntza araudia bete behar dute… Gainera, aurrekontua errespetatu behar dute», aipatu du.

Horrek guztiak sormena mugatzen duela dio. «Arkitekto gehienek leihodun zapata kaxak egiten dituzte. Inor ez mintzea espero dut, baina ezin dira artistatzat hartu. Gutxi batzuek, ordea, helburu artistikoagoa duten eraikin bereziak egiten dituzte. Erakundeen edo partikularren enkarguak izaten dira eta merkatuak baina askatasun handiagoa ematen diete».

Berak askatasun osoz lan egin du. «Maketa hauek esperimentuak dira. Arkitektura berezi eta sortzailea. Ez nau kezkatzen errealistak edo egingarriak diren. Helburua ikuslea harritzea da. Horretarako, kalean aurkituko ez dituen eraikinak egin ditut. Kalean ikusiko balitu nola erantzungo lukeen pentsatzea nahi dut. Hiri txiki bat prestatu dut. Eliza, liburutegia, merkataritza-gunea, dantzalekua… ditu».


Casino elkarteak terraza jarriko du Zelai Arizti parkean

ZUMARRAGA // Zumarragako Casino elkarteak terraza jarriko du Zelai Arizti parkean. Terraza gaur irekiko dute, 19:00etan, pintxo-pote batekin. Mahaiak eta aulkiak atezainak jarriko ditu egunero, baina edariak bazkideek jaitsi beharko dituzte terrazara eta beraiek arduratu beharko dira ere edalontziak eta platerak elkartera igotzeaz. Ez da mahaia gordetzeko aukerarik egongo.


DBHko musika eta Batxilergoko geologia irakasle lanpostu eskaintzak

MUSIKA IRAKASLEA

Laudio Ikastolak DBHko musika arloa emango duen irakaslea behar du. Interesatuek goi mailako musika ikasketak, Bigarren Hezkuntza irakaskuntza masterra (CAP) eta EGA edo titulazio baliokidea izan beharko dute. Ikastolen Elkartearen EKI metodologia eta ingelesa ezagupenak ere baloratuko dira.

Lanaldiaren %40a eskaintzen da 2017/18 ikasturte osorako.

GEOLOGIA IRAKASLEA

Laudio Ikastolak Batxilergoko geologia arloa emango duen irakaslea behar du. Interesatuek arloa irakasteko behar besteko habilitazioa duen titulazioa, Bigarren Hezkuntza irakaskuntza masterra (CAP) eta EGA edo titulazio baliokidea izan beharko dute. Ikastolen Elkartearen EKI metodologia eta ingelesa ezagupenak ere baloratuko dira.

Lanaldiaren %60a eskaintzen da 2017/18 ikasturte osorako.

Curriculumak curriculumak@laudioikastola.eus posta elektronikoan eta Ikastolako idazkaritzan jasoko dira urriaren 2a arte.


Denboraldi eta logotipo berriak aurkeztuko ditu bihar Arri BKL-ek

Beasaingo saskibaloi taldeak taldeen aurkezpena egingo du larunbatean.

Bihar, 11:30ean, Igartzan jarri du hitzordua Beasaingo Arri BKL saskibaloi taldeak. Guztiak elkarrekin La Salle ikastetxeraino kalejiran joan eta denboraldi berriaren aurkezpena egingo dute.

Taldeen aurkezpena egitearekin batera, taldearen 50. urteurreneko ospakizunetarako logotipoa ere aurkeztuko dute.


Behiaren bihotzaren azalarekin egiten dute 'tar' irandarraren tapa

Aritz Mugartegi musikari gernikarrak jotzen dituen tresna guztiez hitz egin digu.

Rubab afganiarra, buzukia, saz edo baglama, lautoa, tar irandarra, davul bulgariarra, riq-a... denetariko instrumentuak jotzen ditu Aritz Mugartegi musikari gernikarrak.


Ikurrina jarri dute udaletxean, haren 120. urteurrena oroitzeko

Udal Gobernuak ikurrina jarri du udaletxeko balkoian, hark 120 urte betetzen dituelako gaur, uztailaren 14an. Erakundeak adierazi du euskaldun guztiena dela ikurrina, "arraza, kondizio eta ideologiaz" gaindi.

Horrez gain, "gogor" kritikatu dute Azpeitiko Udalari Espainiako bandera jartzea eskatu izana. Izan ere, Udal-ordezkarien arabera, "herriaren nahiaren aurka" dago neurria, eta "bizikideta astintzeko" modua da. Honela azaldu dute beraien iritzia: "Herriaren borondateagatik gure ikurra Ikurrina da, euskaldun guztiok batzen gaituena".


Errusian, gutxienez, lau lagun hil dira, Krasnodar eremuan gertatutako uholdean


Ostegun Gizeneko txupinazoa gertu-gertutik

Eguerdiarekin batera hasi dira Tolosako inauteriak. Txupinazoaren aurreko eta ondorengo momentuak urtero bezala hunkigarriak izan dira Plaza Zaharrean elkartu direnentzat. Une horiek bizitzeko aukera izan ez dutenentzat, txupinazoa inoiz baino gertuago, bi minututan.


Kulturaldiaren azken ekitaldiak, bihartik aurrera

Kulturari eskainitako hilabetea izaten ari da honakoa Berrobin; ikasleen urteroko emanaldia, elizan izango da lehen aldiz.

Berrobiko 27. Kulturaldia bukatzear da. Orain arte herriko hainbat eragilerekin batera antolatutako ekitaldiak izan dituzte eta bihartik aurrera Ekintza guraso elkartearen txanda izango da. Ez dira elkarteak antolatutako ekitaldi bakarrak dena den, astelehenean bertan Izar Arregiren hitzaldia egon baitzen gurasoek antolatuta eta atzo eskulan tailerra Ester Povedarekin. Igandetik aurrera izango dira berriz ere, Ekintzak antolatutako ekitaldiak. Igandean 17:00etatik aurrera euskal dantzen emanaldia izango da, astelehenean gimnastika erritmikoko ikasleen emanaldia eskolan eta asteartean judo emanaldia eskolako psikomotrizitate gelan. Azken bi ekitaldiak ere 17:00etan izango dira.

Biharko ekitaldiak

Bihar ere San Andres eskolako ikasleen txanda izango da. Urtero bezala musika eta antzerki emanaldia eskainiko dute eta seguru ohi bezala, herritar asko bilduko dela hitzordura. Bi emanaldi izango dituzte, 10:00etan eta 17:30ean, baina aurten lehen aldiz elizan egingo dute eta ez eskolan.

22:00etan Sexijentziak izeneko clown antzezlana ikusi ahal izango da Begi Urdin gaztegunean. 14 urtetik gorakoei zuzendutako ikuskizuna da eta sarrera doakoa izango da.


"Mugako esperientzia izan da. Inor gehiagori ez gertatzea espero dut"

Xabier Beortegik kontatu du inkomunikazio aldia oso gogorra izan zela. Hura amaituta, aske utzi zuen Grande-Marlaskak. Erantzun bateratua eskatu dute, tortura behin betiko bukatzeko.


Estutasunak pasatuta, baina Uruguaik mendean hartu du Hego Korea

Horrenbestez, final-laurdenetara sailkatu den lehen taldea da. Suarezen bi golek eman diote garaipena.

Final-laurdenetara pasatzen lehendabiziko selekzioa bihurtu da Uruguai, Hego Koreari 2-1 irabazi ondoren.

Baina larri ibili da Uruguaiko taldea, eta Suarezen bi golek eta zorte onak eman diote garaipena. Korearrek izan dute golerako lehen aukera, baina eskuineko zutoinak geratu du Park Chu Yongen jaurtiketa. Handik lasterrera, partidako zortzigarren minutuan, iritsi da Uruguairen lehen gola: Edinson Cavanik eta Diego Forlanek garatutako jokaldiari Suarezek eman dion azken errematea, eta Hego Koreako defentsa eta atezaina erabat ezustean harrapatuta, gola sartu du.

Baina etsi gabe lanean jarraitu dute hego korearrek, eta epe luze batez, eurak izan dira zelai erdiaren, eta, oro har, jokoaren jabe. Uruguaik, berriz, behin gola eginda, defentsa gogorra antolatu du.

Bigarren zatian are eta indartsuago atera da Hego Koreako taldea, eta lehen ordu laurdenean hiru gol hurbilketa egin ditu, baina bigarren zatiko 23. minutu arte itxaron behar izan dute korearrek gola lortzeko: Uruguaiko defentsaren akats nabarmena baliatu du Lee Chung Yongek buruz baloia sareetara bidaltzeko.

Berdinketarekin gori-gori jarri da partida, eta bi taldeek indarrez jokatu dute. Suarezek sartu du 80. minutuan Uruguairen bigarren gola, aurkari bati zorrotz izkin egin eta jaurtiketa eder baten bidez. Baina emozioa ez da hor amaitu, sendo eutsi baitio Hego Koreak, eta partida amaiera arte borrokatu baitu. Hain zuzen ere, Lee Dong Gooken jaurtiketa batek Uruguaiko atezaina gainditu du, eta azken unean Diego Lugano kapitainak lortu du baloiak atea ez zeharkatzea.


Asteburuko partiduak

Asteburu honetan Tolosa CF-ren futbol taldeek etxean jokatuko dituzten partiduen ordutegiak.


Aurrekontuen luzapenari eutsiko die, oraingoz

Gobernu Taldeak 2008rako aurkeztutako aurrekontu zirriborroa oraingoz gerorako uztea erabaki du, 2007ko udal aurrekontuaren luzapena mantenduz. Bozeramale Batzordean adierazi dute erabakia, eta egoeraren aurrean aurrekontu aldarazpen proposamena aurkeztuko dute astelehenean Ogasun Batzordean, ondoren, udalbatzarrera eroateko.

Lehentasunezko gaiak aurrera ateratzeko akordioa lortu gura dute. “Obra batzuk martxan dira eta ordainketak egin behar dira; hala ere, zehazki horretarako diru esleiturik ez dagoenez, aurrekontu aldarazpena egin behar dugu. Ezer geratu ez dadin beharrezko dirua bideratu gura” ei dute. Halaxe azaldu du alkate jarduna hartu duen Aitziber Irigorasek.

Bihotzeko infekzio baten eraginez Juan Jose Ziarrusta alkatea ospitaleratu ondorengo “egoera konplikatuaren” aurrean hartu du erabakia Gobernu Taldeak. “Bakterio bidezko endokarditis konplikatu” baten eraginez Gurutzetako ospitaleko anestesia eta bizkortzeko unitatean dago Ziarrusta.

“Egonkor, baina, larri”

Alkatearen egoera “larri baina egonkor” mantentzen da. “Aldaketa esanguratsurik” eman ez dela azaldu du Irigorasek. Joan zen eguenean ingresatu zuten Ziarrusta Galdakoko erietxean. Bihotzeko barrunbeen barrualdea estaltzen duen menbrana edo bihotzeko balbuletan infekzioa diagnostikatu zioten, antza, bakterio baten eraginez, eta Gurutzetara eroan zuten, urgentziaz operatzeko. Gobernu Taldeak egoera “larria” dela aitortu du: “baina, itxaropena daukagu eta albait arinen hemen izatea espero dugu”.

Ziarrusta 2003tik da alkate. Aurretik, 14 urtean Bizkaiko Aldundiko Kirolak eta Gazteria Saileko zuzendari eta Azpiegitura foru elkarteko presidente ere izan da.

Herritarren “elkartasun” eta “maitasuna” eskertu du Gobernu Taldeak. Baita beste udal taldeen elkartasun eta “giza kalitatea” ere. Irigorasen berbetan, “erantzukizun ariketa egin beharrean gaude Udalaren jardunak behar duen lez jarraitzeko; itxarote eta ziurgabetasun uneok gainditu arte luzapena mantentzen saiatuko gara”.

Urtarrilean aurkeztu zuten 2008ko aurrekontu zirriborroa. Zuzenketak —66 partzialak eta osotasuneko 2— egin dira, eta alkateak hasi zuen negoziazio prozesua. “Egoera guztiz aldatu da, eta orain ez gaude negoziazio prozesuan aurreikusi lez sartzeko egoeran”.


Miarritzeko aireportua itxita dago aire-kontrolatzaileen grebagatik

Lanuzteen lehen egunean, gaurko hegaldi guztiak bertan behera utzi dituzte Miarritzeko eta Pauko aireportuetan. Halaber, Pariseko aireportuek euren zerbitzua % 50ean murriztu lezakete.

CGT, FO, UNSA eta CGC sindikatuek deitutako Frantziako aire-kontrolatzaileen grebak Miarritzeko eta Pauko aireportuak itxi ditu gaur. Gaur hasi eta hurrengo larunbatera arte luzatuko da greba eta Biarritzeko 34 langileek deialdiarekin bat egin dute gaur, France Bleu Pays Basque tokiko irratiak jakinarazi duenez.

Gainera, Abiazio Zibileko Zuzendaritza Nagusiak (DGAC) atzo ohar batean zehaztu zuenez, Pariseko bi aireportuetan lan egiten duten airelineei euren hegaldiak murrizteko eskatu diete, hain zuzen, % 50ean Orlyn eta % 25ean Roissy-Charles de Gaullen.

Kontrolatzaile-taldeak 2010erako eta 2011rako aurreikusitako lanpostuen murrizketagatik protesta egiten dute.

Sektorea modernizatzea xede duen nabigazio-agentzia baten sorrera salatzen dute sindikatuek. 2008an adostu zuten eta Europan integratutako agentziak Suitza, Alemania, Luxenburgo, Belgika eta Herbehereak biltzen ditu.

Urteko bigarren greba da honakoa. Gobernua prestatzen ari den erreformek lanuzteak eragin zituzten urtarrilean eta Pariseko aireportu nagusietako hegaldien % 40ak bertan behera utzi zituzten orduan.


Mito izan nahi ez zuen mitoa

Hil zenetik hamabi urte igaro diren honetan, Elliott Smith erreferentzia bat da oraindik ere. Haren gaineko film dokumentalak grabazio zaharrak aireratzeko balio izan du.

Ospearen aurrean babesgarririk gabe. Horrela aritu zen Elliott Smith musikari estatubatuarra (Omaha, 1969) bere bizitzako azkeneko urteetan. Ez zuen foku azpian izateko ez joerarik, ez asmorik, eta babesik gabe jarduteak eraman zuen amaiera tragikora. 2003ko urriaren 21ean hil zen; autopsiaren arabera, bere burua labankatuta. Kantu eder andana eta grunge eszenan ondo kokatzen ez zen kantugile barnerakoiaren figura utzita.

Smithen heriotza baino gehiago haren bizitza du ardatz Heaven Adores You, Nickolas Rossi zinemagileak zuzendu eta 2014an San Frantziskoko (AEB) zinema jaialdian estreinatu zuen film dokumentalak. «Maitasunez eginiko ikusizko eta melodiazko gutun bat da», azaldu du zuzendariak filmaz aritzean. «Berak ondoena ezagutzen zituen inguruetan kokatua dago: Portland, New York, Los Angeles... Solasaldi grabatuetan eta elkarrizketetan Smithek berak emandako gida genuenez, bere benetako historia kontatu dugun itxaropena dut». Filma udan kaleratu zuten DVD formatuan, eta otsailean iritsiko da irudiak laguntzen dituzten doinuen diskoa. Nola ez, aurretik argitaratu gabeko materiala biltzen duena.

Elliott Smithek bost disko kaleratu zituen bizirik zegoela. Mundua Kurt Cobainen heriotzari negar egiten ari zitzaionean hasi zen Smith, Roman Candle disko akustiko eta minimalistarekin (1994) —Heatmiser taldearekin landuak zituen doinu gogorragoak—, eta gerora etorri zen Elliott Smith (1995), koordenatu bertsuetan. Handik foku azpira. Either / Or diskoak (1997) Beatles-en eraginpeko popa egiteko gaitasuna zuela erakustearekin batera iritsi zitzaion oihartzuna. Txikia, apala hasieran, baina handia, handiegia agian, gerora, Gus Van Santek Good Will Hunting filmerako haren lauzpabost kantu aukeratu eta, ia oharkabean, Smithek Oscar sarien banaketa ekitaldian ikusi zuenean bere burua Miss Misery kantatzen. Celion Dion eta Titanic-en ondoan. Ez zuen, jakina, saririk eraman. Gehiegi zatekeen.

XO (1998) eta Figure 8 (2000) diskoekin biribildu zuen boskotea. Gerora, Smith hilda zegoela argitaratu zuten From a Basement on the Hill (2004), kantariaren seigarren diskoa izan behar zuena, eta handik hiru urtera, Either/Or eta XO-ren sesioetan grabatutako kantuen bilduma oparoa: New Moon.

Heaven Adores You-ren soinu bandak ez dakar harribitxi galdurik: Heatmiserren kantuen bertsioak, maketak, instrumentalak, kantu apunteak.... Artistak berak izan nahi ez zuen mitoa elikatzeko nahikoa material.


Suhiltzaileen Lege berriaren gabeziak kaleratzeko


Jaurlaritza ziur da PPrekin aurrekontuetanados jarriko dela

Idoia Mendia eledunak «begi onez» hartu ditu PPren zuzenketak, eta «funtsezko gaietan» ados daudela esan duPPk ohartarazi du EAEko aurrekontuetako zenbait kontu ez direla «onargarriak»

Eusko Jaurlaritza ziur da PPrekin akordioa lortuko duela 2012ko aurrekontuak aurrera ateratzeko. Jaurlaritzako eledun Idoia Mendiak «begi onez» hartu ditu PPk aurkeztutako 118 zuzenketa, eta garrantzia kendu die Iñaki Oiartzabal EAEko PPko idazkari nagusiak gobernuari egindako kritikei. Oiartzabalek herenegun esan zuen Jaurlaritzarenak ez direla euren aurrekontuak, eta «gero eta zailagoa» egiten zaiela Jaurlaritza sostengatzea. Kritika horiek ez dute kezkatzen Jaurlaritza, Mendiaren esanetan: «Diskurtsoaren eta joko politikoaren parte dira».

PPrekin negoziatzen ari da Jaurlaritza, eta ez du zalantzarik aurrekontuen inguruan akordioa lortuko duela. Areago, negoziazio prozesua azken bi urteetako «berbera» izaten ari dela esan du Mendiak. Gainera, gogoratu du bi alderdiok sinatuta daukaten itunean jasota dagoela «desadostasunak» egon daitezkeela. «Jaurlaritzak iritzi batzuk ditu, eta PPk beste batzuk, baina funtsezko puntuetan ados gaude». Egungo egoera ekonomikoari aurre egiteko aurrekontu «onenak» dira Jaurlaritzarenak, bozeramaileak azpimarratu duenez. Haren esanetan, hezkuntza, osasuna eta gizarte zerbitzuak lehenesten ditu, berrikuntza eta garapena alboratu gabe.

Jose Antonio Pastor PSEko bozeramaileak ere ez du zalantzarik aurrekontuak aurrera aterako direla PPren babesarekin. PPk zuzenketak aurkeztu izanak ez du legealdirako ituna urratzen, eta ez du gobernuarekiko jarrera «desleiala» erakusten, Pastorren aburuz. Areago, haren iritziz, aurrekontuak onartzeak agerian utziko du PSE-PP ituna «osasuntsu» dagoela. PPk Jaurlaritzari egindako kritikak hauteskunde ondorengo «ajearekin» lotu ditu Pastorrek: «Antzezpena baino ez dira».

Leopoldo Barreda PPko eledunak ere akordioa lortzea espero du, baina ohartarazi du aurrekontuetako zenbait kontu ez direla «onargarriak». Batez ere hainbat alorretan proposatutako murrizketak kritikatu ditu, eta beste alor batzuetan egin beharko liratekeela esan du. Halaber, funtzionarioei murrizketa gehiago egitearen aurka azaldu da.

Bestalde, EAJk ez dio osoko zuzenketarik aurkeztuko Jaurlaritzaren aurrekontu egitasmoari, baina 200 zuzenketa partzial baino gehiago erregistratuko ditu gaur. Krisi egoera batean erabat aurrekontuen aurka agertzea egokia ez dela iritzita erabaki du EAJk osoko zuzenketarik ez aurkeztea.


Aurrekontuak osatzeko prozesu parte-hartzailea jarri du martxan Getxoko EH Bilduk

Hasi berri den urterako Getxoko Udalaren aurrekontuen eztabaida aurrera doa. Aurreko urteetako kontu-luzapenaren ostean, 2016rako udalerriko diru-kontuen egitasmoa eztabaidatzen dabiltza alderdiak. Hori horrela, EH Bilduk aurrekontu parte-hartzaileak egiteko kanpainari hasiera eman zion atzo, martitzena, Itzubaltzeta/Romoko Santa Eugenia plazan, "etxe merkeen aurrean".

Aurrekontuak osatzeko koalizio abertzaleak ezarritako "ezinbesteko" baldintza prozesu parte-hartzailea burutzea da. Hori dela eta, ezarritako premisa horri modu "koherentean" erantzuteko, aurrekontuak osatzeko prozesua abiatu dute, urtarril eta otsaila bitartean iraungo duena.

Horretarako, hainbat parte-hartze eremu eta bitarteko jarriko dituzte auzokideen eskura, "euren parte hartzea bultzatu eta errazte aldera". Hala, egunotan triptiko informatiboak bidaliko dituzte getxoztar guztien etxeetara, "horiekin euren iritzia eta beharren garrantzia adierazi ahalko dute".

Era berean, herritarren iritziak eta beharrak jasotzeko sei bilera egingo dituzte, auzoz auzo: urtarrilaren 14an Andra Marin, 18an Algortan, 20an Portu zaharrean, 21ean Hezetasuna-Neguri Langilen, 25ean Itzubaltzeta-Areetan eta 28an Aldapan. Bilera guztiak arrastiko 07:00etan hasiko dira.

Horrez gainera, udalerriko ostalari, merkatari eta eragileakaz harremanetan jarriko direla iragarri dute EH Bildukoek. Horretarako, eurei egokitutako inkesta "berezia" osatu dute, eskura eman eta euren iritziak jaso ahal izateko.

Horren guztiaren ostean, otsailean datuen, iritzi eta behar guztien azterketa egingo dute. Ondoren, lortutako emaitzak jendarteratuko dituzte bide ezberdinen bitartez.

EH Bilduren arabera, herritar denak "subjektu politiko aktibo" bilakatu behar dira, eta horretarako, mota horretako prozesuak martxan jartzea "ezinbestekoa dela uste du, "beste parte-hartze kultura bat sortze bidean".


Mus Txapelketa izango da igandean

Auzoko Mus Txapelketa antolatu dute Osiñagan, urtero bezala. Igandean izango da 16:00etatik aurrera, Otsua-enea sagardotegian. Bikote bakoitzak 20 euro ordaindu beharko ditu parte hartzeko. Momentuan eman behar da izena.


Abendurock-eko lehen ekimenekin gustura daude antolatzaileak

Abendurock jaialdiaren baitan lehen asteburuan egin diren ekimenekin gustura agertu dira Mutrikuko Rock Koletiboko kideak. «Oso pozik gaude. Zubia izan dela kontutan edukita, eta jende asko ere Durangoko azokara joan dela kontutan hartuta, nahikoa jende batu da».Zapatu iluntzean egindako ekitaldian ireki zituen berriro ateak Mutrikuko Gaztetxeak, eta bertan batu zirenek egin diren konponketak eta aldaketak ikusteaz gain, Unai Endemañoren argazki erakusketa ikusteko aukera ere izan zuten. Endemaño bera ere han egon zen, eta ikusleei azalpenak emateko aukera izan zuen.Gaur ere baiArgazki erakusketara hurbildu ezin izan dutenek, gaur ere, 16:00etatik 19:00etara, horretarako aukera izango dutela gogorarazi dute. «Ahal duenari erakusketa ikustera gonbidatzen dugu. Bertan ikusi ahal daitezkeen lanak ikusgarriak dira».Zapatu gauean, aldiz, Pelax eta Cowboy’s Orchesta taldearen zaleek haiek eskainitako kontzertuarekin gozatzeko aukera izan zuten. Antolatzaileek nabarmendu dutenez, zaleak zein taldea bera ere oso gustura geratu ziren. «Gaztetxean egin ditugun aldaketekin kontzertuak orain beste modutan entzun eta ikusten dira. Lehengoarekin alderatuta, kalitatea hobetu egin da».Bestalde, domekako bideo emanaldian ere nahikoa zale batu ziren. «Sound city dokumentala ikusten batu zirenak oso gustura ikusi genituen».Antolatzaileek nabarmendu dutenez, ekimenek asteburuan jarraituko dute. Zapatuan, 22:30ean, Tutan come on taldearen kontzertua doan ikusteko aukera egongo da. Talde gasteiztarraren zaleek, hain zuzen ere, orain egun batzuk Durangoko azokan aurkeztu den azken lana Gaztetxeko oholtza gainean ikusteko aukera izango dute.Domekan, aldiz, Anvil deritzon bideo emanaldia eskainiko da, 19:00etan.


ELAk lan eta eskubide sozial duinak eskatu ditu

Joan den asteartean elkarretaratzea egin zuen Errenteria-Oreretan ELA sindikatuak. Bertan, lan eta eskubide sozial duinak aldarrikatu zituen, eta era berean, hilaren 16an, 17:30ean, Bilbon egingo den manifestaziora joateko deia luzatu zien herritar guztiei.

ELAk egungo egoera salatu zuen, eta “235.000 lagun langabezian egotea” ez duela onartzen esan zuen. Gainera %46ak ez duela prestaziorik gogorarazi zuen. Horrez gain, erakundeek dirua ematerakoan bankuak lehenestea kritikatu zuen, “osasungintza, hezkuntza, gizarte zerbitzuak, kooperazioa edo berdintasunaren kaltetan”. Politika fiskalak ere “errenta altuen, enpresarien eta kapitalaren mesedetan egotea” salatu zuen.

Hainbat eskaera ere egin zituen sindikatuak: enplegu duina sortuko duten aurrekontu politikak; osasungintza, hezkuntza, gizarte zerbitzu, kooperazio edo berdintasunean egindako murrizketak bertan behera uztea; bidezko politika fiskala; eta lan harreman eta babes sozialerako euskal esparrua, besteak beste.


70 urteko gizonezko bat harrapatu du kotxe batek, Tolosan

Tolosako Iruñea etorbidean, Usabalera doan bidean, gertatu da istripua. Kotxe batek oinezko bat harrapatu du zebrabidea igarotzen ari zela. 70 urteko gizonezkoa, hasieran kontziente zegoen baina Donostiako Ospitalera eramatea erabaki dute, kotxearen kolpeak bizpahiru metroan aurrera bota baitu.

Gizonezkoaren familia jakinaren gainean jarri du Tolosako Udaltzaingoak. Gidariak bestalde, udaltzaingoak Ataria-ri jakinarazi bezala, alkoholemia proban negatibo eman du. "Oharkabetzea" jo dute udaltzaingotik istripuaren zergatia.


Bake epailearen eta ordezkoaren karguak betetzeko deialdia

Bihartik aurrera 15 eguneko epea zabalik dago.

Arakilgo Udalak jakinarazi du udalerriko bake epailearen eta haren ordezkoaren karguak hutsik daudela. Horregatik, bi postuak betetzeko deialdia egin du. Interesa dutenek euren eskabideak Arakilgo udaletxean aurkezteko 15 egun dituzte, bihartik aurrera. Beti ere, gaitasun eta bateragarritasun baldintzak betetzen dituztenek aurkez ditzakete eskaerak.


Santa Ageda Koruak Arrasate 2013

Santa Agedako koruak kantuan atera dira goizean goizetik Arrasaten.


Dania Jai Alaiko sailkapen guztietan lehenengo postuan da Diego Beaskoetxea

Ezin hobeto hasi du Dania Jai Alaiko neguko denboraldia Diego Beaskoetxea puntista gernikarrak; izan be, parte hartzen duen sailkapen guztietan nagusi da bera.

Guztietan goreneko postuan bada be, batezbe, Most Wins (kienieleta gehien irabazi dituena) sailkapenean da nabaria bere nagusitasuna. 36 pelotarik parte hartzen dute aipatu txapelketan eta denboraldi osoan jokatzen diren kiniela guztiak kontuan izaten dituzte bertan. Neguko denboraldia hasi zutenetik Beaskoetxeak 62 garaipen eskuratu ditu, Ricardo Solozabal ermutarrak 45 kiniela irabazita bigarren postuan jarraitzen diolarik. Hirugarren postuan, ostera, Erik Mendizabal mutrikuarra dago, 41 garaipenekin.

Bederatzi garaipenekin, banakakako txapelketako sailkapenean be nagusi da gernikarra, atzetik Solozabal duela garaipen bat gutxiagogaz.

Binakako txapelketan aurrelarien artean be onena izaten ari da Beaskoetxea, 11 partidu irabazi ostean.

XXI. Gabonetako txapelketa

Bestalde, XXI. Gabonetako txapelketa jokatuko dute beste urtebetez, Gernika-Lumoko Jai Alai pilotalekuan. Abenduaren 24an izango da hori, 10:00etan hasita. Hain zuzen be, ordu horretan gaztetxoen erakustaldia ikusi ahal izango du bertaratzen denak.

10:30ean, umeen kiniela amerikarra egingo dute, eta 11:30ean, kadeteen txapelketa jokatuko dute; batetik finalaurrekoak 15 tantora eta, bestetik, finala. Markina-Xemeingo, Berriatuako eta Mutrikuko zesta punta eskolak izango dira gonbidatu aurten.

Txapelketako sari banaketaz gain, gabonetako zozketa egingo dute; hartara, mahai-tresneria eta Gabonetako otzara irabazteko aukera izango dute zozketan parte hartzen dutenek.


Nerbioi ibaiaren ingurutan eta Zankuetako errekan zaharberritze eta leheneratze lanak egingo dira

2011ko irailaren 26an Ingurugiro Sailburuak onartu zuen Amurrioko udaletxeari 50.000 euro inguruko diru-laguntza ematea guztira 66.000 euroko zenbatekoa zuen proiektua garatzeko. Proiektu honen bitartez Nerbioi ibaiaren eta Zankuetako errekaren Amurrioko guneak erosi, zaharberritu eta leheneratuko dira.

Proiektu honek Amurrioko ibai ekosistemak babestea ahalbidetuko du. Ekosistema horiek garrantzia handia dute, besteak beste, erriberak egonkortu, ur-emaria kontrolatu, uren kalitatea hobetu, eta hiri alorretan paisaiaren egoera eta helburu sozialak dauzkaten zonaldeak ere hobetzen dituelako.

Egingo diren ekintza nagusiak hauek izango dira:

Erriberako hiru lur-sail erosi egingo dira babestu ahal izateko. Era honetan ekosistema autoktonoaren adierazgarri diren espezieak babestuko dira, bioaniztasuna eta epe luzean ekosistemaren bideragarritasuna sustatuz. Espezie autoktonoen balio genetikoa eta baita bisoi europarrarentzat habitat nagusiak diren sasitza eta sahastiak mantenduko dira. Ingurumen heziketari bideratutako sentsibilizazio ekintzak ere martxan jarriko dira.

Zankueta errekan landare-lubeta bat egingo da. Uraren higadurak berak desbideratu du erreka bere hasierako ibilguatik eta ekintza horren bidez bertako landaredia autoktonoa mantenduko da.

Bi hezegune natural berri sortuko dira San Roke eta Maskuribain. Zonaldea garbitu ostean zuloa egin eta lurrak trinkotuko dira. Ostean lur-sailak iragazgaiztu eta lursaileko material berak metatuko dira. Hezeguneak azpiko zonaldetan sortu direnez ura mantendu eta igelen prozesu biologikoak babesteko.

Aresketamendiko parkeko hezegunearen garbiketa eta egokitzapena. Berezkoa ez den landaredia kendu eta berreskuratze lanak egingo dira. Fauna aldetik oso emankorra da hezegune hori eta urtero ikasle askok bisitatzen dute.

Nerbioi ibaiaren konektibitate ekologikoaren hobekuntza. Erribera ekosistema autoktonoaren berreskurapena egingo da. Ekosistema honen berreskurapenaren bidez bisoi europearraren babesa indartuko da. Gainera hegazti eta saguzarren habiak ere indartzen ari dira.

Sentsibilizazio ekintzak ere martxan jarriko dira. Horretarako ekosistema horietako fauna eta floraren gaineko azalpenak emango dituzten panelak jarriko dira 2 hezegune berrien ondoan.

Proiektuaren helburu nagusia beraz , espezie eta habitat desberdinen babes, babesa eta naturalizazioa izango litzateke.


Gobernu aurrerakoiaren alde, ezkertiarrak boto ematera deitu ditu PSN

Javier Moscoso eta Maria Chivite hautagai sozialistak gaurkoan Altsasu eta Olatzagutian izan dira. Sakanako "boto aurrerakoia eta ezkerrekoa mobilizatzeko" etorri dira. "Eskualde honetan boto aurrerakoi asko dago. Tradizionalki emaitza onak lortu izan ditugu. Boto progresista PSNren alde bozkatzera animatzen dugu". Hauteskundean bi aukera besterik ez daude Moscosoren iritziz: "eskubidesozial eta zibilak mantentzearen alde eginen ez duen eskuineko gobernu bat; edo ongizate gizartea mantentzeko konpromiso argia duen gobernu aurrerakoi bat". Gaur prentsa nafarrak argitaratu duen inkestetaz galdetuta, Moscosok ezkerreko boto-emaileari parte hartzera dei egin dio. "Nafarroan duela lau urteko emaitza bera lor dezakegu. Hau da, gehiengo aurrerakoi bat lortzea Nafarroan. Espainiara estrapolatuta horrek esan nahiko luke Espainian irabaziko genukeela".


Estudio del pintor eskolako erakusketa ikusgai

Aurten ere Estudio del pintor margo eskolako ikasleen lanak daude ikusgai Manuel Lekuona kulturetxeko erakusketa aretoan.

Apirilaren 11tik 20ra bitartean egongo da irekita erakusketa, arratsaldeko 18:00etatik 21:00ak arte.

Erakusketan paisaiak, hiriburu ezagunak eta aktoreen erretratuak ikusi daitezke.


Eusko Jaurlaritza Koronabirusaren krisiaz baliatzen ari da Hezkuntzan murrizketak egiteko

Koronabirusak eragindako salbuespenezko egoera honen erdian, Eusko Jaurlaritzak hainbat murrizketa gauza ditu: besteak beste, bertan behera utzi ditu Hezkuntzako ordezkapen asko, irakasleak etxetik lanean jarraitzen badute ere. ELAk gogorarazi duenez, irakasleek lanean jarraitzen dute, etxetik, baina lanean egunero, beraz, Jaurlaritzaren ardura da hezkuntzaren kalitateari eustea, murrizketak egin ordez. Ildo beretik, zenbait eskola irekita mantentzea onartu du. Hori dela eta, irakasle askok euren burua behartuta ikusi dute zentrora joatera koordinazio lanak egitera, horrek kutsatzeko edo birusa zabaltzeko arriskua handituko lukeela jakinda ere. ELAk Jaurlaritzari exijitu dio orain arte hartutako erabaki okerrak bertan behera uztea eta jarri ditzala, behingoz, pertsonak eta bizitzak zentroan.

Eusko Jaurlaritza "Hezkuntzako langile guztiei eragiten dieten erabaki onartezinak" hartzen ari dela salatu du ELAk. Lehenik eta behin, Hezkuntza Sailak Ordezkagunea ordezkapen plataforma blokeatu duela salatu du sindikatuak, eta ordezkapenak lehen egunetik egiteko betebeharrarekin hautsi duela. Hori guztia, ELAk azpimarratu duenez, irakasleek telelanaren bidez, hau da, etxetik, eguneroko lana egiten jarraitzen duten bitartean. Izan ere, sindikatuak gogorarazi duenez, irakasleen lana ez da inolaz ere eten, klaseak bertan behera geratu direlako baina irakasleak etxetik ari direlako egunero lanean. Hortaz, lehen egunetik ordezkapenak egiteari uztea murrizketa argia dela baieztatu du.

Gauza bera gertatzen ari da Haurreskolak Partzuergoan. Honen aurrean, ELAk Jaurlaritzari eskatzen dio martxan jar dezala, edo gutxienez beste mekanismo batzuen bidez berma dezala, ordezkapenak lehen egunetik egiten direla eta ordezkapenen araudia errespeta dadila.

Bigarrenik, ELAk ziurtatu du zenbat kasutan ordezko langileen kontratua luzatzeko premia dagoenean, kontratu horiek bertan behera utzi dituela Jaurlaritzak. "Oso larria iruditzen zaigu. Ordezkogaien araudia urratzen ari da lanpostuak amortizatzeko. Erabaki horiek erabat onartezinak iruditzen zaizkigu, besteak beste, Jaurlaritzaren menpeko langile ahulenei are kalte handiagoa egiten dietelako eta, gainera, hezkuntzaren kalitatean eragin zuzena dutelako ", adierazi dute.

Hirugarrenik, Sukaldaritzako eta Garbiketako ordezko langile askori lan kontratua eten diete. Hainbat ikastarotarako liberatuta zeuden langileen kasuan, beren kontratuak eten zaizkie, eta, ondorioz, beren lanpostuetara itzultzeko agindu zaie. Horren ondorioz, haien lanpostuak betetzen zituzten ordezkapen kontratuak eteteko eskatu da. "Hau da, Gobernuak erabaki du langile prekarioenak langabeziara kondenatzea eta behin-behineko langile horien egoera are jasanezinagoa egitea", salatu du ELAk.

Gainerako hezkuntza-langileei dagokienez, ikastaroak Irale bidez ematen diren kasuetan, on-line ikastaroei eutsi ahal izan zaie, eta, beraz, baita ordezko langile guztien kontratuei ere. Hori horrela izanik, ELAk uste du ezinbestekoa dela Hezkuntza Sailak Sukaldaritza eta Garbiketako ordezko langileentzat ere irtenbide bat planteatzea.

Azkenik, irakasle askok jasan behar izan duten zaurgarritasun-egoera salatu du. Izan ere, Hezkuntza Sailak EAEko ikastetxe guztietan aurrez aurreko eskolak bertan behera uzteko erabakia hartu zuen arren, batzuk irekita mantendu dira, eta, ondorioz, irakasle askok euren lanpostuetara joateko deia jaso dute, kutsatzeko edo birusa zabaltzeko arriskuan. ELAk gogoratzen duen bezala, gomendioa irakasleek telelanaren bidez lan egitea bazen ere, ikastetxe bakoitzari lana eta funtzionamendua antolatzeko autonomia utzi zitzaion, eta, beraz, zenbait kasutan, irakasle batzuek ikastetxeetara joan behar izan dute koordinazio-lanak egitera.

Egoera hori bera pairatzen dute lanean ari diren Hezkuntzako garbitzaileek, gaur arte behintzat. Garbiketaz arduratzen diren pertsonei beren lanpostura deitu diete, eta, ondorioz, kutsatzeko arriskuan daude.

"Egoera honetan garbiketa bezalako zerbitzuak ezinbestekoak dira, baina, aldi berean, uste dugu ikastetxeak irekita mantentzeak ez diola benetako behar bati erantzuten, kasu askotan posible izan baita irakasleak telelanaren bidez koordinatzea, eta hala izan ez bada, ulertzen dugu hori dela Jaurlaritzak bermatu behar duena".

Horrekin guztiarekin, ELAk uste du Jaurlaritzaren lana dela, besteak beste, salbuespenezko egoera honen aurrean langileen bizi-baldintzei eta eskubideei kalte gutxien egiten dieten neurriak hartzea. Horregatik, ikastetxe guztiak itxita egotea eskatzen dute, ahalik eta langile gehienen osasuna eta segurtasuna bermatuz; hartutako erabaki kaltegarriak zuzentzea; eta, behingoz, bizitza eta pertsonak zentroan jartzea.


Euskararen Herri Hizkeren Atlasaren bosgarren liburukia aurkeztu dute

Liburuki berriak euskararen morfologia jorratzen du, izenaren morfologia zehazki. Liburuarekin batera, CD bat argitaratu da, eta hor lekukoen ahotsak eta soinuak jaso dira.

Euskaltzaindiak Euskararen Herri Hizkeren Atlasaren (EHHA) bosgarren liburukia aurkeztu du ostegun honetan, Bilboko egoitzan. Liburuki berriak euskararen morfologia jorratzen du, izenaren morfologia zehazki. Liburuarekin batera, CD bat argitaratu da, eta hor lekukoen ahotsak eta soinuak jaso dira.

Aurreko lau liburukiak bezala, Euskararen Herri Hizkeren Atlasaren bosgarren liburukia Laboral Kutxaren babesarekin argitaratu du Akademiak.

Aurkezpenean izan dira Andres Urrutia euskaltzainburua, Patxi Baztarrika Eusko Jaurlaritzako Hizkuntza Politikarako sailburuordea, Ana Castro Bizkaiko Foru Aldundiko Euskara zuzendari nagusia, Pello Ugalde Laboral Kutxako Lurralde zuzendaria, Adolfo Arejita EHHAren zuzendari akademikoa eta Xarles Videgain egitasmoaren arduradun teknikoa.

Urrutiak ez du azken asteetan Euskaltzaindian izan diren Gramatika Batzordeko kideen dimisioari eta Ibon Sarasolaren kargu uzteari buruz hitz egin nahi izan.

Euskaltzaindiatik azaldu dutenez, hizkuntzaren ahozko aldaera desberdinak mapetan agerian emateko egiten dira hizkuntza atlasak. Hortaz, Euskararen Herri Hizkeren Atlasak ahozko euskararen aldaerak mapetan jasotzea du helburu, bai eta kultur ondarea berreskuratzea eta zabaltzea ere. Euskaltzaindiak 1983an onartu zuen egitasmo hau.

Galdeketa puntuen sarea, galdesorta eta lan metodologia finkatu ondoren, 1987an hasi zen Euskaltzaindia inkestak egiten. 145 herri hautatu ziren galdeketarako: 36na Bizkaian eta Gipuzkoan, 27 Nafarroan, 18 Nafarroa Beherean, 15 Lapurdin, 12 Zuberoan eta bat Araban. 145 herri horietan eginiko inkestekin 2.400 zinta grabatu ziren, eta Euskaltzaindiak bildurik dituen grabazioak 4.000 ordutik gora dira.


Euskal Herriko hirugarren mailako aizkolari txapelketako finalerako seikotea erabaki da

Mieltxo Mindegia zubietarra, Asier Pellejero aresoarra eta Eneko Saralegi leitzarra izanen dira eskualdeko ordezkariak

Euskal Herriko hirugarren mailako aizkora txapelketaren bigarren kanposaketa jokatu zen irailaren 28an Aizarnazabalen. Zortzi aizkolari aritu ziren, finalerako falta ziren hiru txartelen bila. Otsagiko Iker Vicente, Zubietako Mieltxo Mindegia eta Aritz Irazabal bizkaitarra izanen dira azken saioan, abuztuaren 24an Gorritiko kanporaketan sailkatutako Asier Pellejero aresoarra, Eneko Saralegi leitzarra eta Aitor Urteagarekin batera.

Euskal Herriko hirugarren mailako aizkora txapelketaren bigarren kanposaketa jokatu zen irailaren 28an Aizarnazabalen. Zortzi aizkolari aritu ziren, finalerako falta ziren hiru txartelen bila. Otsagiko Iker Vicente, Zubietako Mieltxo Mindegia eta Aritz Irazabal bizkaitarra izanen dira azken saioan, abuztuaren 24an Gorritiko kanporaketan sailkatutako Asier Pellejero aresoarra, Eneko Saralegi leitzarra eta Aitor Urteagarekin batera.

Aizarnazabalko saioan Iker Vicente izan zen jaun eta jabe, lau kanaerdikoak mozteko 8 minutu eta 21 segundo behar izan baitzituen. Mieltxo Mindegia zubietarra izan zen bigarren (9:47) eta Aritz Irazabal bizkaitarra hirugarren (9:52). Hiruek lortu dute finalerako txartela.

Finaletik kanpo gelditu ziren Dorraoko Iban Resano (10:27), Etxarri Aranazko Goizeder Beltza (10:31), Jokin Alkizalete gipuzkoarra (10:50), Xabier Dorronsoro gipuzkoarra (10:54) eta Beñat Lekue bizkaitarra (13:19).


#EtxeanJolas: Ikasi txokolatezko browniea egiten

Konfinamendu egoera dela eta, Azpeitiko haurrei eta horien gurasoei egunak pixka bat arintzeko asmoz, #EtxeanJolas egitasmoa jarri dute martxan Urolako Komunikazio Taldeak eta Azpeitiko Udaleko Gazteria Sailak elkarlanean. #EtxeanJolas egitasmoaren barruan, Azpeitiko Txiki-Txoko eta Iturritxiki ludoteketako hezitzaileek haurrentzako hainbat bideo egingo dituzte, eta saio horietan etxean egin daitezkeen eskulanak, asmakizunak eta jolasak proposatuko dituzte, besteak beste. Gaurko —astelehena— #EtxeanJolas saioan, txokolatezko brownieak nola egin erakutsi dute Txiki-txoko ludotekako hezitzaileek. Pausoz pauso azaldu dute postrea egiteko errezeta, eta osagaiak ere zehaztu dituzte.

Bidali zuen argazkiak edo bideoak

Aurrerantzean, #EtxeanJolas egitasmoaren barruko saioetan egindako jolasak, eskulanak eta bestelakoak etxean egiten dituzten lagunek argazkiak bidaltzeko aukera izango dute, ondoren Uztarrian argitaratzeko. Bertan proposatutako ekintzez gain beste hainbat jolas eta eskulan proposatzeko aukera ere izango dute. Horretarako, argazkiak eta bideoak honako telefono zenbaki hauetara bidali beharko dira: 680 19 88 63 (Iturritxiki) eta 680 22 92 81 (Txiki-txoko).

Egunero 16:00etan eskainiko dute #EtxeanJolas saioa Uztarria.eus-en. Egitasmoaren helburua da haurrek ludoteketan egin ohi dituzten ekintzak herriko etxeetara gerturatzea, egunak pixka bat dibertigarriago egiteko.


Merkatu Plazaren aro berriari hasiera emango diote jai giroan

10:30ean hasiko dira ospakizunak, talo ikastaro bategaz. Musika, antzinako jolasak eta txokolatada egongo dira arratsaldean, umeentzakoMusikaz, ikastaroz, eta jan-edanaz lagunduta egongo da zapatuan, Lekeitioko Merkatu Plaza. Izan ere, plazaren aro berriari hasiera emateko jaialdia ospatuko dute bertan. Jaialdiaren helburua herritarrak Merkatu Plazara gerturatzea da, horrela salerosketa gunea indartzeaz gain, merkatu plaza herritarren topaleku bihurtu nahi du Lekeitioko Udalak.Talo ikastaro bategaz hasiko dira ospakizunak, 10:30ean. Lekitto Bedarraren eskutik, herritarrek taloak egiten ikasi ahalko dute. Horrez gain, taloen eta edarien txosna bat ere jarriko dute, musikaz lagunduta.Ondoren, Merkatu Plaza indartzeko, berregituratzeko eta modernizatzeko eramandako lanak azalduko ditu Maitane Larrauri alkateak. «Udalak garapen ekonomikoko gune garrantzitsutzat dauka Merkatu Plaza, komunitatean eta herri honen garapen sozial eta ekonomikoan zuzenean eragiten duelako», esan dute. Alkatearen hitzen ondoren, Xabat Galletebeitiak bertso batzuk botako ditu.Arratsaldean, berriz, 17:00etatik aurrera, Lekeitioko Aisialdi Taldearen eskutik, umeentzako antzinako jolasetan ibiltzeko aukera egongo da, eta ondoren, txokolatada.Zapatukoa ez da, baina, Merkatu Plaza herritarrei zabalik egongo den egun bakarra. Otsailaren 6az geroztik, goiko solairua herritar guztientzat zabalik dago, 09:00etatik 21:00etara.«Jaialdi honegaz Merkatu Plazaren aro barri bati hasiera eman nahi diogu. Hazkundea ulertzeko beste erarik badagoela sinisten dugulako jarri dugu martxan eraberritze programa hau», azaldu du udalak. 31.000 euroko inbertsioagaz eraman dituzte aurrera eraberritze lanak.


2012an baino bisitari gutxiago zenbatu arren, 2013ko balantze positiboa egin du Bakearen Museoak

Bakearen Museoa

2013an 28.698 bisitari zenbatu ditu Gernika-Lumoko Bakearen Museoak, eta 2012a 1.888 bisitari gehiago zenbatu zituzten. Hala ere, emaitzagaz pozik agertu dira museoko arduradunak. Gainera, museora joan direnen iritziak positiboak direla nabarmendu dute.

Murrizketen eta krisiaren arren, 2013an zehar hainbat jarduera antolatzeko ahalmena eduki duela ekarri du gogora Bakearen Museoak. Hain zuzen, aldi baterako hiru erakusketa “garrantzitsu”, bi erakusketa bibliografiko berri eta ikerketarako zenbait bidaia egin dituztela azaldu du. Halaber, bonbardaketari eta 36ko gerrari buruzko bi liburu argitaratu izana azpimarratu du, baita Etxepare institutuarekin elkarlanean erakusketa ibiltariak antolatu izana ere. Museoko zuzendari Iratxe Momoitiok hainbat lekutan hitzaldiak eman dituela ere ekarri du gogora, eta baita hezkuntza sailak proiektu didaktiko berriak garatu dituela ere.

Aurrera begira jarrita, 2014rako jardueren berri eman du Bakearen Museoak. Hala, berritasun gisa, domeka guztietan museoa doan bisitatu ahal izango dela zehaztu du. Horrez gain, Bizkaiko ikastetxeetan doako tailerrak eskainiko dituela esan du.

Betiko legez, bestalde, aldi baterako erakusketa “interesgarriak” hartuko ditu aurten ere Gernika-Lumoko museoak, eta egun berezietako ospakizunekin bat egingo duela esan du.


Mirentxu Oinetakoakek 38 urteko historiari amaiera emango dio otsailean

Ia lau hamarkada luzez egon da Aita Mari auzategiko Mirentxu Oinetakoak era guztietako oinetakoak saltzen, bai kalerakoak, baita etxekoak ere. Aterkiak ere saldu ditu denbora honetan zehar.

Saltokiak 2018ko otsailean itxiko ditu ateak eta modu horretan amaituko da 38 urteko historia. Egun hori heldu arte, ordea, ohiko arretarekin hartuko dituzte bezeroak.


Iruñerrian Gaur 2012-12-21

Nafarroako Kutxa ikertzeko batzorderik ez da osatuko Nafarroako Parlamentuan. UPNren eta PSNren ezezkoek erabaki dute hori. Albiste hori izan da Iruñerrian Gaur nagusi. Parlamentutik kanpo ere izan baitira hotsak Nafarroako Kutxaren aferaz. Kontuz! taldeak esan du herri akusazio izanen dela Santiago Cerveraren aurkako prozedimenduan. Iragarri duen bestea, ekimenak dituztela eskuartean Nafarroako Kutxa ikertzeko.


Haserreak ez du etenik Errioxan, ABRAren zigilu berria dela eta

Sor-markako buruak esan du «nahi dutenak» daudela jatorri izenean. «Arabarrek modan jarri nahi dute», Errioxako presidentearen ustez


Gasparotto Giroko lider

Liquigasek irabazi du erlojupekoa, baina maglia ez da taldeburuarentzat izan


Bezeroaren Astea, Salkinen eskutik

Salkin merkatarien elkartearen eskutik Bezeroaren astea irailaren 26tik urriaren 1era bitarte. Erosketa egiterakoan beherapenak eta asteburu pasarako zozketa antolatu dituzte.

Bestade ardo dastaketa antolatu dute Basteron:

Raventos i blanc ardo-dastaketa.

Irailak 29, osteguna. 19:00. Bastero.


‘Meeting Point’ Ertza konpainiaren kale ikuskizuna etzi iritsiko da Hondarribira

Kultur agenda itzuli da Hondarribira, eta horrekin batera, zuzeneko emanaldiak ere. Bihar hasiera emango zaie udako kutul ekitaldiei MendiTour Hondarribia jaialdiarekin, eta etzi, igandearekin, Ertza dantza eta antzerki konpainiaren Meeting Point ikuskizunaren txanda izango da. Hitzordua Kasino Zaharreko lorategietan finkatu dute, 12:30ean, eta sarrerak edo gonbidapenak aldez aurretik lortzea ezinbestekoa dela gogorarazi dute, Kutxabank-en edo Arma Plaza informazio gunean.

Max Arte Eszenikoetako Espainiako Kale Ikuskizun Onenaren saria jaso zuen emanaldiak 2018an; Leioako (Bizkaia) Umore Azokak 2017an aitortutako errekonozimendu bertsua 2017an. Sinopsiaren arabera, “herrialde beretik, baina elkarren artean urrun dauden bi hirietatik datozen bi gaztek 8.000 kilometroko ‘putzua’ gurutzatu behar izan dute eta urte batzuk pasatzen utzi, planetaren beste punta batean topatu, elkar ezagutu, eta elkarren loturak aurkitzera iristeko”.


Aloriako Jaiek herritar guztiak jarri zituzten dantzan

Bi egunez ospatu zituzten pasa den astean Aloriako Jaiak eta, dantzatzeko eta bazkaltzeko baliatu zituzten herritarrek hitzorduak.

Argazkiak: Aloriako Jai Batzordea


‘Sekula bai!’ kabareta, bihar

Korrika Kulturalaren barruan, Sekula bai! kabareta izango da bihar 20:00etan Biterin. Prezioa: 5 euro. Sarrerak emanaldia baino ordubete lehenago egongo dira erosgai Biterin.


Patxi Zabaletak aurreikusten du epe ertainera hauteskunde mugimenduak izango direla Hego Euskal Herrian

Aralarreko koordinatzaile nagusiaren ustez, "PSOE Madrilen oposizioa egiten hasten bada" Nafarroan egoera "jasangaitza" izango da eta EAEn PPren babesa "murrizten" joango da.

Patxi Zabaleta Aralarreko koordinatzaile nagusiak aurreikusten duenez, “epe ertainera” hauteskunde mugimenduak izango dira Nafarroan eta Euskal Autonomia Erkidegoan. Izan ere, asteburuan PSOEk egindako Kongresuak Nafarroako Gobernuan eta Eusko Jaurlaritzan "ondorioak" izango dituela uste du.

"Nafarroako egoera politikoa erabat jasangaitza da. Eta hori areagotu egingo da PSOE oposizioa egiten hasten bada Madrilen", esan du Zabaletak gaur, Onda Vasca irrati katean. "Gallardonen [Justizia ministroa] eskutik eskubide zibilen alorrean PPren gobernuak hartu duen jarrera atzerakoiak oposizioa egitera bultza ditzake. Eta hori horrela gertatzen bada, Roberto Jimenezen eta Patxi Lopezen egoera krisian sartu behar da. Epe ertainera, egoera honek ondorioak izan behar ditu”.

Nafarroarako epe horri zenbakia jarrita, bi urteko epea eman du hauteskunde mugimenduak gertatzeko. Azkeneko bozak iazko maiatzean izan ziren, eta berez hurrengoak 2015ean izango dira.

Jaurlaritzari dagokionez, Aralarreko koordinatzaile nagusiak uste du PPren babesa “murrizten” joango dela, “eta are gehiago PSOEk Madrilen oposizioa egiten badu. Lopezek gero eta zailagoa izango du legegintzaldia bukatzea. Urte honen erdi aldera, uda aldean, egoera honek eztanda egin behar du. Epe laburrera ez, baina epe ertainera hauteskunde mugimenduak izango direla aurreikusten dut”. Berez 2013ko martxo aldera izango dira Eusko Legebiltzarrerako bozak.


Zenbat balio du bizitzak?


ARGAZKIAK: Euskal inauteriez jantzi da Zumaiako Herri Eskola

Erakustaldi koloretsua eskaini dute gaur arratsaldean Zumaiako Herri Eskolako irakasle eta ikasleek Aitzuri frontoian. Euskal inauteriez jantzi dira, eta kantu eta dantza alaiz, arratsalde ederra igaro dute.

Eguraldi txarra dela eta, Aitzuri frontoian egin dute inauterietako festa Zumaiako Herri Eskolako Lehen Hezkuntzako ikasle eta irakasleek. Aforoa mugatua duenez, ikuslegorik gabe egin dute ekitaldia.

Jarraian dituzue jaialdiko zenbait argazki.


'Ergelkeria'

70eko eta 80ko hamarkadara jo du idazleak, eta aurreiritziak eta politika lotu ditu.

"Mutila Batxilergoko azken mailan agertu zen institutura. Estatuko bertze toki batetik heldu zen. Haren aita lanean hasia zen euskal hiri hartako enpresa batean. Ikasturtea hasi eta pare bat hilabetera -1976-77. urteez ari naiz- hara non txapela eta kaikua jantzita azaldu zen delako mutila ikasgelan". Horrelaxe hasi du gaurko 'Sinadura' 'Faktoria'n Aingeru Epaltza idazleak.


Emakumeen Kontxarako, Oarsoaldeko bi aukera garbi

San Juango emakumeak, iazko Kontxa irabazi ondoren

Etzi jokatuko da 2015eko Kontxako Banderarako sailkapen estropada, gizonetan eta emakumeetan. Emakumeen sailkapen estropada 17:30ean hasiko da, eta hamar traineru ariko dira lau plaza betetzeko borrokan. Horietatik hiru Oarsoaldekoak dira: San Juan, Hibaika eta Oiartzungo Itsaslapurrak. Errenteriarrak eta sanjuandarrak sailkatuen laukotean egoteko faboritoen artean daude.

Faborito izate horrek iaz eta aurten erakutsitakoan du funtsa. Iazko Kontxako irabazle, lehenengoz bere historian, San Juan izan zen eta hirugarren sailkatu zen azkenean Hibaika. Aurtengo estropadetan, EuskoTren Ligakoetan batik bat, postu horiek maiz errepikatu dituzte, hurrenkera berberean, arrosek eta Madalen ontzikoek. Horiek faboritoen artean izateko arrazoiak, zaleek eman dezaketen berotasunaz aparte.

Zumaia eta Orio, lehena bandera irabazteko borrokan eta bigarrena hirugarren posturako lehian, izango dituzte Oarsoaldeko bi traineruek arerio nagusi. Ez da espero besteen ezustekorik. Baina hala ere, erne: aurretik egindakoak etzi berretsi behar dituzte Donostiako uretan bai Hibaikak zein San Juanek.

Oiartzungo Itsaslapurrak taldeko emakumeen traineruarentzat bere horretan saria izango da ostegun arratsaldean Kontxan bogan egotea. Banderan egoteko esperantzatik harago, lehen urtez bertan egotea soilik bere horretan ohorea izango da oiartzuarrentzat. Goza dezatela uneaz, ahalik eta emaitza onena lortuz.

Jarraian, etzi, emakumezkoen sailkapen estropadaren hainbat xehetasun:

Hasiera ordua: 17:30.

Modalitatea: erlojuaren kontrako estropada, ziaboga bakarrera (Kontxako ohiko estropada eremua, 1,5 miliakoa).

Partaideak: hamar: Cabo, Getaria, Hibaika, Orio, San Juan, Zumaia, Arraun-Donostiarra, Chapela, Colindres, Hernani eta Oiartzungo Itsaslapurrak.

Sailkatuak: Hamarretik, lau.


Sortzen duten konpost guztia kudeatzen dute Angiozarrek eta Uberak

Herrian hondakinak kudeatzeko sistema berriak ekaitz lainoak sortzen zituen bitartean, Angiozarko eta Uberako auzotarrek beste bide bat hartu zuten.

"Auzotarrekin batu, sistemaren onura eta hutsuneak aztertu ostean, aho batez, organikoa auzoan kudeatzea erabaki genuen", azaldu du Jose Angel Mikeok, Angiozarko alkateak. Uberan ere antzera gertatu zen. "Udaletik sistemaren nondik norakoak azaldu zizkiguten", aipatu du Gorka Buruagak, Uberako alkateak.

Bi auzoetan erabakia duela urtebete hartu bazen ere, auzotarrek apurka-apurka bat egin dute eurentzat hain berria ez den sistemara. "Landa giroan beti erabili da organikoa ongarri edo sats gisa; orain, baina, konpost esaten zaio; izen berria izan ezik, sistemak ez du aldaketa nabermenik ekarri", dio Mikeok. Hala ere, sistema berriak dituen berezitasunak hobeto ezagutu eta konposta era egokian egiteko, taldeka adituek eskainitako ikastaro bat ere izan zuten bi auzoetako bizilagunek.

Auto eta auzokonposta

Bi auzoetan konpostagailuak banatu eta sistema martxan zegoen arren, auzo bakoitzera moldatzeko sistema egokitu egin da. Angiozarko bizilagun batzuek autokonposta beharrean auzokonposta egingo dute. "Momentuz, ekarpen-gunera eroaten dute sortzen duten organikoa", esan du Mikeok. Herriguneko bost etxebezitza besterik ez da, baina laster hauek ere konposta egin ahal izateko auzokonpost gune bat izango dute.

Uberan, aldiz, ez da auzokonpost gunerik egongo, auzotar bakoitzak bere konpostagailua egingo du-eta. Uberako elkarteak sortzen duen organikoa konpostatzeko, baina, konpostagailu handiago bat jarriko dute. "Elkartea toki berezi bat da, eta bertan sortzen den organikoa behar bezala konpostatzeko egin da moldaketa", dio Buruagak.

Sistema berriak auzotarrek euren hondakin organikoa kudeatzeko orduan eragindako aldeketez gain, poltsikoan ere igarriko dute. "Egia da organikoa guk kudeatzeagatik hobari bat izango dugula, baina hori ez da sistema jartzeko arrazoi nagusia izan", azaldu du Angiozarko alkateak. Uberan ere beste arrazoi batzuengatik hartu zuten erabakia: "Ingurumena oso gai garrantzitsua da, eta honekin, gure inguruak zaintzeko egin dezakegun pauso bat eman dugu".

Eta konpostarekin zer egin?

Auzotar bakoitzak kudeatuko du berak sortzen duen konposta. "Auzotarrek euren ortuetan erabiliko dute", aipatu du Buruagak. Uberako elkartearen kasuan, baina, garbitzailea izango da konpostaren arduraduna, eta auzoko lorategietara bideratuko da bertan sortzen den ongarria. Hala ere, bi auzoetako alkateek argi utzi gura izan dute auzotarren batek konpost gehiagoren beharra izaten badu, auzokonpostetik sortzen dena hartzeko aukera izango duela.


Pulpo Eskubaloiak pasa den asteburuan jokatutako partiduen emaitzak

Pulpo Eskubaloiaren taldeek pasa den asteburuan jokatutako partidek 6 garaipen, berdinketa bat eta 9 porrot utzi zituzten.

Jubenil mailako mutilek Euskal Ligan jarraituko dute Andoainen jokatutako promozio faseko hiru partidak irabazi ondoren. Jubenil neskek tamalez, ez dute lortu Euskal Ligara sailkatzea, Urnietan jokatutako fasean partida guztiak galduta.

Kadete mailan berriz, neskek berdinketarekin ekin diote Euskal Ligako bigarren faseari eta mutilek galdu egin dute lehen partida.

Aipatu azkenik, seniorren bi taldeak, gizonezkoak zein emakumezkoak garaipenaren bidera itzuli direla asteburuan jokatutako partidak irabazita.


Idoia Garzesek irabazi du Lizardi Saria

37. aldiz banatu du Lizardi Saria Zarauzko Udaleko Kultura Sailak. Aurtengoan, Idoia Garzes Lasarte-Oriatarrak irabazi du, Hari single bat lanarekin. Ohi bezala, lan sarituaren 2.500 ale argitaratuko dituzte, herriko ikastetxeetan banatzeko. Horrez gain, 4.000 euro jasoko ditu Garzesek.

Epaimahaia ondorengoek osatu dute: Yolanda Arrieta, Miren Agur Meabe, Ramon Olasagasti eta Alex Gurrutxaga. Beraien iritziz, “fantasiak eta giro onirikoak blaitua dago istorioa, eta irakurlea zangalatrau ibiliko da errealitatearen eta ametsaren artean. Horrez gain, idazkerari darion erritmoak gozagarri egiten du irakurketa”

Istorioaren nondik-norakoak

36ko Gerraren memoria fantasiaren eskutik dator Hari single bat ipuinean. Arrako izeneko neskatoak mandioan dagoen amonaren kutxa zaharra zabaltzen du egun batean, eta ordutik aurrera historiaren hari matazak agertzen zaizkio. Jakin-minak gidatzen du neskatoa, amonaren irudi urrunaren lilurak eta iragana argitu nahiak. Pixkanaka, elementu errealak eta fantastikoak, gertakari historikoak eta mitologia, denak trabatzen dira Arrako bilatuz eta eraikiz doan istorioan.

Sinbolikoki, irutearen ekintzak gurutzatzen du ipuina (izenburua Ezekiel gaztearen inguruko Itoizen abestitik hartua da), eta historiaren sinbolo ere bihurtzen da: Hari single baten bidez lotuak daude iragana eta oraina, Ariadnarena bealako hari ahul batean trabatuak, eta protagonistek lotura horren inguruan egin beharko dute gogoeta ezinbestean.

36ko Gerraren memoriari heltzen dio ipuinak, ñabardura interesgarri bat baino gehiagorekin. Batetik, erruarena eta isildutako guztiaren arazoa dago. Bestetik, berriz, emakumeen memoriaren aldarrikapena egiten da. Horrela, beraz, memoria moten konplexutasuna azaleratzen du ipuinak.

Aipamen berezia

Aurtengoan, epaimahaiak aipamen berezia eman nahi izan dio Miren Arrutiri, Urdina zirudien gela lanagatik. “Zarauzko historia eta ohiturak jasotzen dituen moduak eta idazkera finak testu oso interesgarria bihurtzen dute”.


Martxan da Uribe Kostako Berbalagun egitasmoa

Martxan da aurten ere Uribe Kostako Berbalagun egitasmoa eta bertan parte hartu nahi duenak zabalik du matrikulatzeko epea. Hirugarren urtez, Uribe Kostako Zerbitzu Mankomunitatean biltzen diren zazpi herrietan, euskaraz hitz egiteko ohitura dutenak eta ez dutenak elkartu nahi dituzte euskara praktikatzeko, hobetzeko edota plazara ateratzeko helburuarekin. Ekimenean, lau pertsona inguruko taldeak elkartuko dira, euskaldun zaharrak eta berriak batuz. Astean ordu betez geratzea adostuko da hasieran, taldekideek beraiek, aukeratuko dutelarik non eta noiz gelditu, zer egin… Horrez gain, hilero, berbalagunak bilduko dituzten ekintzak ere antolatuko dira: irteerak, afariak… modu honetan, euskararen harreman sareak gehiago zabalduz. Izena emateko, 605 773 541 (Ekaitz) telefono zenbakira deitu edo posta elektronikoz (berbalagunuribekosta[abildua]hotmail.com) egin dezakete parte hartu nahi dutenek. Argazkian, urtean behin Mintza Eguna ospatzen dute Euskal Herri osoko berbalagunek / cc-by Egizu.

Taldeen jarraipena egiteko, arazoak konpontzeko, informazioa zabaltzeko zein zalantzak argitzeko arduradun baten laguntza izango da eta bera arduratuko da taldeen osaketaz, ekintzen antolaketaz… Iaz 60 pertsona inguruk hartu zuen parte proiektuan eta euskaraz mintzatuz, zaletasunak konpartituz eta jende berria ezagutuz, euskaraz berba egiteko gaitasuna garatu zuten. Hori dela eta, aurten, berriro martxan jartzeko premia ikusi dute, eta urritik aurrera, eskualde honetako herrietan, egitasmoaren aurkezpenak izango dira Berbalagun hurbilagotik ezagutzeko. Egitasmoa Eusko Jaurlaritzak, Bizkaiko Foru Aldundiak eta Uribe Kostako Mankomunitateak diruz lagunduta dago, eta Bizkaiko Urtxintxa Eskolak kudeatzen du.


Turismo Bulegoa

Turismo Bulegoa ireki zuten Aste Santuan Kultur Etxean, Ortzegun Santutik Bazko Astelehenera bitartean. Axun Maia izan zen bisitariei informazioa emateaz arduratu zena eta erran digunez arrakasta handia izan du. Bisitariek gehien eskatu diotena herriari buruzko informazioa izan da: mendiko ibilbideak eta Elizako hilerrien historia. Eskualdeko informazio bila ere hurbildu zaizkio, Zugarramurdi eta Sarari buruz galdetuz batez ere. Aste Santuko egun hauetatik jende gehien ibili zena ortzeguna izan zen, 112 bisitarirekin. Zerbitzu arrakastatsua izan da, denetara oporraldi honetan 301 bisitari hurbildu baitira.


Oiartzungo xanistebanak, HITZAn

Iazko sokadantza

Aurten, lehenengoz, Oiartzungo Xanisteban Jaien jarraipena egingo du OARSO BIDASOKO HITZA-k. Internet bidez egingo du jarraipena, oarsobidasoa.hitza.eus, eta oarsoaldea.hitza.eus webguneen bitartez; bi horietatik Oiartzun herriak duen atal propiora sar daiteke.

Abuztuaren 2an hasiko dira Oiartzungo festak, 6an bukatzeko. Aurretik, baina, badira hainbat ekitaldi. Horiek guztiak HITZAn jarrai daitezke.


‘Mikelekin Londresera’ ekimena martxan jarri dute udalak eta Odriozolak

Mikelekin Londresera ekimena abiatu dute Errenteriako Udalak eta Mikel Odriozola atleta olinpikoak elkarlanean. Odriozolak Londreseko Olinpiar Jokoetan hartuko du parte 50 kilometroko ibilketa proban abuztuaren 11n, eta horren harira antolatu duten ekimenak, kirola sustatzea, eta Olinpiar Jokoak herritarrengana eta bereziki haurrengana hurbiltzea du xede. Beste helburu bat ere badu, ordea: errenteriarren babesa Mikel Odriozolari helaraztea mundu txapelketaren aurretik, eta baita egunean bertan ere.

Odriozolak , Jose Manuel Ferradas kirol zinegotziak eta Jesus Mari Erzibengoa Kirol teknikariak azaldu zituzten ekimenaren nondik norakoak atzo, Beraungo futbol zelaian egindako agerraldian.

Ferradasek azaldu zuenez, aste honetan hitzaldiak ematen ari da Odriozola herriko ikastetxeetan, “lehenengo eskutik jakin dezaten Olinpiar Jokoetan parte hartzeak zer esan nahi duen”. Erzibengoak, hartzaileak ikastetxeetako 11 eta 12 urteko gazteak direla zehaztu zuen.

Ekimen berritzailea

Odriozolak egindako lehen hitzaldietako balorazio “oso positiboa” egin zuen: “Futbolaz gain beste kirolak badirela erakutsi nahi diet gazteei, eta lanarekin dena lortzea dagoela. Gazteek zuzenean galdetzeko aukera izatea interesgarria izateaz gain, berritzailea dela iruditzen zait”.

Dagoeneko Gurutzearen Alabak ikastetxean, eta Langaitz eta Orereta Ikastoletan izan da errenteriarra. Hurrengo hitzorduak berriz, Koldo Mitxelena eta Telleri Aldeko ikasleekin izango ditu, aste honetan bertan.

Ekimenaren barruan antolatutako egitaraua ordea, ez da horretara mugatzen. Izan ere, Herria Bizia webgunearen barruan Mikelekin Londresera esteka aukeratuta, goi mailako kirolariaren egunerokoa jarraitzeko aukera izango dute herritarrek: entrenamenduak, probak, sailkapenak eta baita bere gogoetak ere. Era berean, Odriozolari berari galdetzeko aukera izango dute bertan, eta kirolariak astean behin erantzungo ditu egindako galderak.

Abuztuaren 11n Londresen egingo duen 50 kilometroko ibilketa proba zuzenean jarraitzeko eta herritarrek Odriozola animatzeko, Kabian pantaila erraldoia jarriko dutela ere gaineratu zuen Ferradasek.


Adingabeak eta Internet lotura, hitzaldian aztergai

ZALDIBIA // Lardizabal eskolak Adingabeak eta Internet hitzaldia egingo du, bihar 16:15ean. LHko ikasleek Kontsumobideren prestakuntza tailerrak dituzte, gaurtik ostiralera. Hitzaldi garaian haur zaintza zerbitzua izango da, 2-10 urtekoentzat.


Bergarako Udaleko osoko bilkura, 2016-09-26

Bergarako iraileko osoko bilkuran, herritar batek hil zenean Udalaren esku utzitako etxebizitza bat saltzeko baldintzen plegua onartu zuen udalbatzak. Gainerakoan, Udal aurrekontura ia 213.000 euro gehiago bideratzea onartu zuten: diruaren zati handiena izango da zabor bilketarako, informatika ekipamendurako eta baserri bideetarako. Azkenik, Martinez Irala ikastetxean izandako suteak eragindako ia 87.000 euroko gastua ere onartu zuten.


Lanak aurkezteko epea irekita dago Fokatu Urola Garaia lehiaketan

Fokatu Urola Garaia Ezkio Itsasoko, Legazpiko, Urretxuko eta Zumarragako udalek antolatzen duten lehiaketa da, Tokiko Ageda 21ean oinarrituta.